
MILE 
FRANJKA 
MANDE TAD INA 
MATE TADIN 
BABA MARICA 
BABA MANDA 
TUNJA VUKELIČ 
SAVO TEŠIN 
MARKO ZOLlC 
ČIČA MIJO 
PERA, KNEZ 

Momci 

Doba sadanje. Prvi i 
Treći čin tri mjeseca 


* 


DIONIČKE TISKARE U ZAGREBU. 


OSOBE: 

JOZA PAVIČIN 
DIDAK FILA 
DJED MATE 
PEJO, MRTVOZORNIK 
GJURA 

ŠTIPA LUSTIG 
LUKA JANJIN 
BABA LIZA 
JELICA 

MALA TERICA 

, djevojke, djeca, 

drugi čin zbivaju se isti dan. 
poslije. Malo seoce u Slavoniji. 


ČIN PRVI. 

Visoko na nebu pun mjesec. Svijetla, raskošna 
ljetna noć. Seljačko dvorište. Lijevo, u dnu pozornice, 
kuća i klimave stube, kojima se ulazi u trijem. Jedne 
stube — bliže gledalištu — vode u stan BABE MAN- 
DE, druge u stan njene razdjelnice FRANJKE. Tik 
uz plot, u dnu pozornice, vodi cesta, iza nje šljivici. 
Desno sasvim sprijeda štagalj, otvoren spram gleda¬ 
lišta. Pod štagljem saonice, kaca, trupčić, na zidu 
visi košić za kokoši, pleteno sjedalo za kola. 

Kad se zastor digne, vidi se uz štagalj Baba 
Manda, kako stupa lan. Iz daljine dopire glas tam¬ 
burice i vragoljasto pjevanje, koje se sve više bliži. 
U dnu šljivika sastaše se momak i mlada snaša ; 
svako je došlo s protivne strane i zagrlivši se nestade 
ih šljivikom nadesno. Začas evo tamburaša ; pred 
njim dvije cure s momkom. On ih obuhvatio oko 
pojasa, a one složile ruke na njegovim ledjima. U 
pregačama im jabuke. Zagrizu, pa malo zapjevaju. 
Kad su došli bliže, nakašlja se BABA MANDA, ko 
od navade. Oni se okrenu i onako u hodu, i ne stavši — 

• x. PRIZOR. 

CURE ; 

Uranili, strino Mando ? 

BABA MANDA zajauče : 

Jaoj — ne da starost spavati — 

MOMAK obijesno : 

Tebi ne da starost, nama mladost ! Odlaze 
smijući se. 

BABA MANDA viče za njima : 

A otkud vi ? 

CURE brzo, obijesno : 

Iz Lovrića šljivika — 

MOMAK jednako : 

Baš su slatke jabuke ! 

BABA MANDA: 

Kako su obijesni ! E — vrela krv ! Jaoj, 
moje stare kosti . . . ! Opet stupa. Iz susjednog 
se dvorišta začuje škripa vrati, pa 

GLAS BABE MARICE 

gdje milo zove tele : Ajde, Ljubo, Ljubo Ro- 
djena moja — Na na, — Unidji —ma, unidji 
Seko ! Sekice . . . Čuje se, gdje se zatvaraju vrata 
i kao da je utrčalo tele. Začas eto k plotu s desne 
strane BABE MARICE. 

2. PRIZOR. 

BABA MANDA. BABA MARICA. 

BABA MARICA naslonivši se na plot : 

Uranila ? 

BABA MANDA : 

Jaoj, kakvi uranila! Tako bih ja mogla 
po cijele noći. Ne da dihati — ne da. Nešta 
tuši, tuši. Kašlje.. Na ! A vidiš, ova mladjarija 
— Eto, cijele noći flangira. Kašlje. 

BABA MARICA : 

Ma bitanži se to ! Ja tek malo pridrije- 
mala, kad li oni zaciknuše, pa baš pod mojim 
pendžerkom. Nadignem se malo, a ono vrata 
rastvorena, a Ljuba na putu. 

BABA MANDA upane : 

Je li ono Rumenkina ? 

BABA MARICA : 

E, nije. Rumenkin bio volo, pa ga prodali 
ria svetoga Medarda, a Ljuba je od Dragulje. 
A taj moj bitanga, Gjura, valjda opet odšvrljao 
k onoj Mandetini. Šta li se već izjedoh s tim 
deranom. Pa da bar pritvori vrata, da mi blago 
ne izlazi. 

BAB.A MANDA: 

A šta ga ne oženiš ? 

BABA MARICA : 

Kano da nisam htjela ! Našla mu curu, 
ali on, bitanga, ni čuti. Veli : imam ja Mandu, 
pa šta mi treba žena. Uh, ma ja je ne bih, pa 
da je sva medom namazana. Dok je još bila 
Milina — pomoz’ Bože, ali otkako on prešo 
k Franjki, baš je svačija — 

BABA MANDA: 

I nikako da nađje momka, uz koga bi se 
izdovoljila ... 

BABA MARICA : 

Ma, to je ono, da. . . 

BABA MANDA : 

A eto, vidiš, sve ti poludilo za njom. Ma 
Bog bi ga znao, šta je. je li viljenica, šta li — ? 
Kao da je cijelo selo smamila. Pa da su to 
samo momci — ali evo, i ovaj naš razdijel- 
nik (pokazuje) poludio za njom. Mator je 
već, Bog mi prosti grijehe, a on njoj u ne¬ 
djelju donio svilenu maramu i crveni ,,štrimfle“ 
iz vašara. 

BABA MARICA : 

. Rado, da mu to baš ne će puno hasniti. 

BABA MANDA: 

Pa i nije mu baš ni treba, draško, Manda 
se sama i previše oko njega umiljava. 

BABA MARICA: 

I šta li je samo s tim smislila ? Valjda joj 
nije do njega matoroga . . . 

BABA MANDA mahne prezirno rukom : 

A, što ! Hoće samo, da se bolje ugnijezdi u kući, 
kako će onda laglje do Mile ... 

BABA MARICA : 

I jesi vidjela gaduru ! A valjda i za , deš- 
pet” Mili... 

BABA MANDA : . 

E ! I Mili i Franjki. Mudra je ona. Da 
je samo vidiš, kako se to razmeće po kući, 
kad je Tomo doma. To se samo nosi kava 
i rakija ... 

BABA MARICA: 

Pa to ona zar dolazi i u kuću ? A eto, 
vidjela sam je onomad, kad je prolazila dvo¬ 
rištem, pa sam mislila, da je bila kod vas. 

BABA MANDA: 

A, otkuda kod nas ! Znaš, da smo s njom 
u zavadi. Njen Mate je dobar čovjek, al ona 
je gad. 

BABA MARICA : 

A šta Franjka ? 

BABA MANDA: 

A šta zna ? Dvori je, ko gospoju. Kad 
Tomo tako hoće ! 

BABA MARICA : 

I on njoj, veliš, crvene „štrimfle” i svi¬ 
lenu maramu ? 

BABA MANDA : 

E ! Iz vašara, iz Našica., 

\ 

BABA MARICA : 

Pa to je bilo sad, kad je ove bijele konje 
kupovao ? 

BABA MANDA: 

Ma sad, sad ! E, baš grjehota otijeh konja. 
Je 1’ ih on ima mjesec dana, odma se to vidi 
na njima. Vidjet ćeš samo. Ove — ma ljepota 
ih je pogledati. Al neka on ode s njima dva, tri 
reda u kreč — kano da nisu isti. To nekud ogu- 
ravi — stisne se — ma eto, rekao bi, sad će crći. 

BABA MARICA : 

Ta mora, draško, kad to tjera ko ludo. Je 
li itko živ vidio doći u Brod za tri „fertalja” ? 

- Cestom s lijeva nadesno idu kola natovarena dr¬ 
vima. Na vozu sjedi JOZA PAVIČIN. Prišavši bliže 
ustavi konje. 

3. PRIZOR. 

PRIJAŠNJI. JOZA PAVIČIN. 

JOZA šaleći se : 

E, babe, babe. Eto baba, eto nesreće ! 

BABA MARICA : 

Nismo ni mi uvijek bile babe. 

BABA MANDA: 

Dobro jutro, ,,momče” ! 

JOZA : 

Vidi ti njih ! Ma baš i jesam momak od 
oka ! Sidje s kola i pristupi k plotu, zafrkujući sijede 
brkove. 

BABA MARICA u šali porugljivo : 

Idi! Ne budali ! A kud si se ti otpremio — 
po mjesečini ? 

JOZA : 

Sve po hladu, da me ne poznadu ! . . . 

BABA MANDA : 

Poznat će tebe ,,fešter” makar baš i u 
hladu. 


JOZA : 

Hoće ! Dok ja naidjem, još će on slatko 
hrkati. 

BABA MANDA : 

A tko ono reče jučer, da ga u po noći 
uhvatio ,,fešter”. Otelo mu drva, pa će ih mun- 
tati — i još ga zapisalo. 

JOZA : 

A kad to bi ? 

BABA MANDA: 

Ma eto, juče. Znaš, da se sad dova- 
žaju drva za općine i škole, pa „fešter” vani 
noćiva. 

JOZA češe se za uhom : 

Mh, mh. Jesi vidio ,,špasa”. — Pa što bi 
sad ? Razmišlja časak. E, ništa. Ako ne bude 
druge, odvest ću ih do svaje u Grabarje, pa 
ću onda sutra dalje. Pauza. I kakvi su ti to 
sad ludi zakoni. Naša šuma, a ne smiješ da 
usiječeš kolić. Pa reci, šta im je sad s tim 
bolje ? Mi siječemo svejedno, ko i prvo, samo 
što sad moraš mititi i lugara ovog u selu i 
onog u Brodu — pa šta ti onda od svega 
ostane ? A šume svejedno manje — kao da 
i nema zakona. 

BABA MANDA: 

Šuti, baća, dobro je još, da imamo takova 
šumara, koji se da mititi. Šta bi, da je ko onaj 
brčinski ? 

JOZA : 

Ono je vrag od čovjeka! Ma da mene 
onako zapiše rad marvinčeta ili rad jedne 
pritke — ma, rasporio bih mu drob. 

BABA MARICA : 

I jest to ludo. Eto u Mate Tadina ima već 
preko sto srebra, a sve za šumski kvar. — Kad 
će on to isplatiti ? 

JOZA : 

Brige ti pristava i šumara, kad će se to 
isplatiti ! Njemu je samo do toga, da on pokupi 
svoja tri srebra — a oni neka se onda „riktaju”, 
kako znaju. 

BABA MANDA spram Marice : 

Eto vidiš, kakvo je to opet pravo ? Do- 
veze se tamo poslije podneva — sjedi sat — i 
začas opet ode. — A tri srebra pokupi — tobož 
dangube. Šta li je on dangubio ? A naš čovjek 
ode u zoru u Podvinje na raspravu, čeka do 
veče — a poso stoji . . . Tud onda nema dan¬ 
gube ! 

JOZA : 

E, kad bismo mi htjeli o pravu divaniti, 
ne bismo dovršili do veče — i još dulje. Pogle¬ 
davši na nebo. A eno se već stalo trgati. Idem 
ja, možda šumara kako prevarim. — E, zbo¬ 
gom ostajte ! Potjera konje, a sam podje pješke 
uz kola. 

BABA MANDA : 

Sretno pošo ! 


BABA MARICA : 

Sretno pošo ! 

Još dok su oni razgovarali, pomalo su iščezavale 
zvijezde,, tako da je načas bilo tamno. Onda se stane 
javljati slabo jutarnje rumenilo. Čuje se mukanje 
blaga, blejanje ovaca, lavež pasa, kukurijekanje oroza. 
Ljudski glasovi, što dozivlju krave. Zvuk klepke . . . 
Selo se budi. Ali sve to ne preglasno i kao u daljini. 
Tek pogdjekoji glas je bliže. Čas kasnije začuje se u 
daljini duda. Prodje i koji taj čovjek. 

Kad je Joza otišao, proviri kroz prozorak — 
FRANJKA. 

4. PRIZOR. 

BABA MANDA. BABA MARICA. FRANJKA. 
FRANJKA: 

Je li se to Tomo vratio ? 

BABA MARICA : 

Kakvi Tomo ! To Joza odveze drva u 
Brod. 

FRANJKA 

ljuta, više sebi — pritvarajući prozor : Jao, Bože, 
ni njega, ni Mile — 

BABA MANDA zlobno : 

Načekat ćeš se ti Tome. 

BABA MARICA : 

Ta je T to njega još od prošle nedjelje 
nema ? 

BABA MANDA: 

Ma da. Otkako ono odveze kreč, još se 
nije vratio. 

BABA MARICA : 

I šta li se to naš svijet pomamio za kre- 
čom 1 — A ne računa, da mu uza to kuća 
propada. 

BABA MANDA: 

Bome išlo bi i Tominoj kući svakojako, 
da nema Mile — 

BABA MARICA : 

Ma baš ti je zlata vrijedan taj momak. 

BABA MANDA posprdno : 

Eh — Ličanin ! Kažu, da u njih tamo 
negdje u Lici nema zemlje, vidiš, koliko ovo 
dvorište. Sirotinja je to. U njih nema kruha 
ni na Božić. A o rakiji ni spomenke — nego 
vodice, vodice, draško, pa se lijepo napij 

BABA MARICA : 

Zato se i jest naš svijet razgoropadio. 

BABA MANDA : 

Uzobijestio se, što mu je predobro. 

BABA MARICA : 

Ma Znaš, seko, šta je pravo, pravo je, — 
ali da nije za Milom, šta bi još ovdje bilo To- 
minoga ? Sve bi on to već bio porazdijelio na 
kojekakve curetine i pozapijao po Bosni. A, 


vidiš, Mile istina je, računa se ko sluga, ama 
no radi i brine se oko grunta i blaga, kao da i 
nije sve tq za drugoga 

BABA MANDA zlobno : 

Zna on već, za koga se brine ! Misli on, 
što je Tomo star, da mora skoro umrijeti, pa 
će onda on i Franjka. — Ali bome dok Tomo 
zatisne oči, neka Franjka kupi svoje tralje. 

BABA MARICA : 

Ta valjda ne bi baš tako — 

BABA MANDA žestoko : 

A da šta ! Šta je donijela, to neka i nosi ! 
Znaš, kakova je došla k Tomi ! Na njoj jedna 
rubinica i ništa više. 

BABA MARICA : 

Ma znam ja to. O da. — Kako ne bi. Nije 
tomu toliko davno. Sirotinja, kukavica — ali 
poštena. 

BABA MANDA prezirno mahnuvši : 

Pi — poštena! Od nužde poštena! A 
viš, kako se to sad pogospodilo. To ti u ne¬ 
djelju navuče svilenu „reklju”, pa sve ,,šlin- 
geraj” i ,,štirka”, a onamo joj oči ispadoše 
za Likotom, sluganom . . . 

BABA MARICA : 

E, mlada je još, vruća — a Tome nigda 
u kući. 

BABA MANDA : 

A jesi vidjela, kako se samo umilila u one 
dvije cure Tomine ! To ti za nas više i ne pita. A 
dok je pokojna bila živa, vazdan su mi bile u kući. 

BABA MARICA : 

E, pa valjda im je dobra. A šta se ono i 
sjeća svoje prave matere. 

BABA MANDA: 

Zna Franjka, zašto im je dobra ! 

Prolaze ljudi sa srpovima i kosama, neki sa sjeki¬ 
rama. Razgovaraju. Pozdravljaju se s babom Mandom 
i Maricom : „Bog! Jeste uranili ?“ One odzdravljaju. 
Nekoliko djevojaka i momaka pridje do plota. 

5. PRIZOR. 

PRIJAŠNJI I JELE. 

JELE : ■ 

Evo nas ! Hoće li skoro „froštuk” ! 
BABA MANDA : 

Sad ću ja, samo vi ajte. A gdje su drugi ? 
JELE 

odilazeći na istii stranu, odakle je 1 došla : Čekaju 
dolje na putu. 

BABA MANDA 

sprema kudelju. Ljudi još uvijek prolaze cestom i 
šljivikom s lijeva nadesno. 

S desne strane šljivika dolazi MANDE TAD INA. 
Mlada snaša. Kosa joj je crna, ulaštena. Za svako 

uho zadjenula stručak bosiljka. Na njoj je bijela ko¬ 
šulja sa ,,šlingerajom“ na rukavima i okolo prilično 
velikoga izreza na vratu. Lice joj je bijelo i rumeno, 
obrve mrvičak zagarene. Oko vrata svileni rupčić, 
utaknut za pojas. Suknja joj je bijela, široka i okratka, 
vezena živim bojama. Opasana je crvenom tkanicom, 
a na nogama joj crvene čarape i polucipele. 

6. PRIZOR. 

BABA MANDA. BABA MARICA. MANDE TAD INA. 
MANDE TADINA 

prišavši bliže, gleda na Franjkinu kuću i pendžerak, 
pa zapjeva obijesno, prkosno : 

Juh, kaka sam bijela i rumena — 
Košulja mi zlatom izvezena . . . 

BABA MANDA 

mahne značajno glavom Marici na Mandu Tadinu. 

BABA MARICA : 

Otkud ti, Mande, pjevajući ? 

MANDE TAD INA zastade časak : 

Kad mi srce pjeva, nek i uho čuje. 

BABA MARICA : 

E, tko će se s tobom ! . . . A odakle ? 

MANDE TAD INA : 

Dolje od mlina. 

BABA MARICA : 

Baš podranila . . . 

Adela Milčinović : Bez sreće. 

MANDE TAD INA : 


I može mi biti. Svedj obijesno i prkosno : 
Jeste li vidjeli, strino Marice, je 1 ’ se Tomo već 
vratio ? 

BABA MANDA 

ne može se uzdržati, zlobno : To bi ti najprva 
znala 1 Brzo sprema kudelju i podje spram kuće. 

MANDE TADINA: 

E, onda mi pozdravite Franikicu i recite 
joj, Mile eto tek x što ne dolazi ... Na to se 
glasno nasmije i podje dalje pjevajući : 

Svi su momci za mnom poludili — 

A didaci glave izgubili . . . 

GLAS S DESNE STRANE 

iz Maričine avlije : Mamo ! O, mamo ! Spremaj 
„froštuk” ! Ja odoh s poslenicima. 

BABA MARICA viče : 

Ajde, ajde. Ja ću odmah za vama. Podje 
spram kuće. Gjura ! O, Gjura ! Jesi li skinuo 
onu korpu s tavana ! 

Čuje se, kako je zalupila vratima. 

Već se sasvim razdanilo. Začas se povrati BABA 
MANDA. U rukama joj oveća okrugla košara s jelom 
za poslenike. Postavi je na dasku od stuba, pa opet 
udje u kuću te iznese kruh i krpu, kojom će pokriti. 
Slaže sve u košari, pokriva i diže na glavu. Teško joj 
je. Uzdiše— opet spusti košaru i zatvara vrata dr¬ 
venim klinom. 

BABA MANDA sama sebi : 

Da mi ne unidje bravčić. Opet diže košaru. 
Jooj, teško je to već za me. Valjala bi snaja 
— — Mahne rukom spram Franjkinih vrati. A 
ono mlado, eto još u perinama. Polako izlazi 
dvorištem na put. 

GLAS BABE MARICE : 

Eto i mene, seko ! Baba Manda stane. Samo 
dok pritvorim kapiju. Čuje se škripa vrati. A ti 
ćeš to u donji kraj ? 

BABA MANDA: 

Da. U Madalače. Svršavamo. A ti ćeš 
gore ? 

BABA MARICA : 

E. 

BABA MANDA: 

Pa sretno, seko ! Odlazi lijevo pokašljujući. 

Čuje se, kako je baba Marica zatvorila vrata i 
pošla. U dnu šljivika prodje par mladih snaša s ko¬ 
šarama na glavi. Nose jelo poslenicima. Sasvim je 
tiho. Dolazi MILE s desna sprijeda. Ima mu oko 
24 godine. Crni brčići i bujna kosa. Košulja mu 
zamazana od posla, hlače uske, modre, kakove nose 
Slavonci. Na nogama mu opanci i karirani obojci. 
Mali okrugli, trošni šešir nabio je na oči. Mrk, za¬ 
mazati blatom, u ruci mu sjekira. Ogleda se malo 
po dvorištu, pogleda na Franjkin prozor, a onda 
zadje pod štagalj. 

7 PRIZOR. 

MILE. FRANJKA. 

MILE 

sjedne na panj. Sjekiru je položio kraj sebe, pa raz- 
vezuje obojke i opet ih čvršće zamata. 

FRANJKA 

je u onom času, kad je on prilazio kolnici, otvorila 
prozorčić, opazila ga i začas istrčala iz kuće. Njoj je 
oko 20 godina. Kosa joj je kestenjasta, put naravna, 
zdrava, malo suncem opržena. Odjeća svakidanja, 
radna, na nogama opanci. — Mile ! Koliko sam 
te izgledala... A tebe nigda — 

MILE 

podigao je glavu, gleda je mirno. 

FRANJKA pridje do njega, promatra ga : 

Ju, kakav si! Vas ukeljan! Ta šta si 
radio ? ! 

MILE kao gore : 

Šta bih radio ! Drva sam sjekao. 

FRANJKA : 

Ta nisi valjda cijele noći ! A ja sam te 
čekala. Sama. Tome još nema — 

MILE 

je ustao, postavio nogu na panj, odvija hlače. Onako 
kao nabacivši : I ne će ga biti. 

FRANJKA prihvati ga za rame : 

Kako ga ne će biti ? ! 


MILE zlovoljno mahne rukom : 

A, šta ja znam ! Govorim samo tako. Idi, 
donesi mi vode. 

FRANJKA 

otrči u kuću, začas se vrati s testijom i peškirom. 

MILE 

je podvinuo rukave, razgalio košulju i nagnuo se. 
FRANJKA 

mu poljeva vodu na ruke. Kad se Mile umio i tare 
peškirom, skoči do njega, ogrli ga čvrsto i poljubi u 
razgaljene grudi. 

MILE razdragan— obijesno : 

Udovice, djevo moja — 

FRANJKA gleda ga milo : 

E, da sam udovica ! . . . 

MILE 

prihvatio ju za ruku, gleda joj čvrsto u oči : E, pa 
moglo bi biti, šta nije . . . Šta bi, da si udo¬ 
vica ? — Ajde, da se malo podivanimo. Po¬ 
vuče je za ruku. Oboje sjednu na panj. 

FRANJKA 

odmakne se od njega, tobože ljuta : Ne ću s to¬ 
bom divaniti. Prebacujući— ali mazno ko dijete: 
Gdje si bio cijele noći ? Prijedje mu rukom preko 
koljena. I kako si se ukeljao. 

MILE : 

Gdje sam bio! Kazivao sam ti, sjekao 
sam drva nad rijekom. 

FRANJKA: 

A otkud blato ? Sva je zemlja ispečena od 
žege. 

MILE : 

Pa ti bi baš sve rado znati! Jesi li pop ? 
Eto — našao sam u jednoj dolači trupac — 
baš mi se vidio zgodan. A kad sam ga izvukao, 
vidio sam, da je trul. 

FRANJKA : 

I ti si ga zar sam izvlačio ! 

MILE : 

A da tko bi još ? Stane pred nju, udari se u prsa 
— šaljivim patosom : Zar nisam momak od oka ? ! 

FRANJKA 

gleda ga čas zadivljeno — onda tobože rugajući se : 
Ih — momka mili — Izvukao iz grabe trul 
trupčić, pa misli, da je gora 1 1 

MILE 

uhvati je i stane cjelivati. Ona mu se otimlje, ali on 
je čvrsto drži i ne pušta. Sad je poljubi u vrat, pa u 
glavu — kud stigne. Govori oponašajući nju : Ih —- 
momka mi 1 Ih — žene mi 1 Ajde, tko će se sad 
komu rugati 1 

FRANJKA 

mu se otela, ravna si maramu i kosu. Sva je rumena : 
Ta idi, ne budali 1 Kako si obijestan 1 

MILE 

sjedne podalje od nje, stisnuo ruke uz tijelo — šaleći 
se: Evo, sad ću biti ko ovca. Jesam li taki dobar ? 

FRANJKA toplo : 

Uvijek si ti dobar. 

MILE 

sjedne bliže nje, gleda je. Mala šutnja. 

FRANJKA ko malo zabrinuta ■ 

Šta li to Tome nema ? 

MILE : 

Ta pusti djavla starog. 

FRANJKA nastavlja : 

A vidiš, uvijek, kadgod je otišao s krečom, 
pa se dugo nije vraćao, uvijek sam mislila, da 
ga ne će ni biti. 

MILE pozorno : 

Pa kud bi 1 ? 

FRANJKA: 

A šta ja znam. Tako samo, ko da se više 
ne će vratiti — ko da je ostao gdjegod na putu 
u — šumi — šta ja znam 1 

MILE : 

Idi, ludice — nije dijete. 

FRANJKA: 

Ta sve ja to znam. A vidiš, danas ga nema. 
A uvijek, kad bi i najdulje izostao, vratio bi se 
kao jutros. 

MILE ravnodušno : 

Pa može eto svaki čas. 

FRANJKA: 

Može, da. Kao da se ne može riješiti neke misli. 

MILE 

prihvati je za ramena i okrene k sebi ; A šta bi, da 
ja njemu vratom zaokrenem ? 

FRANJKA krikne, uprepašteno : 

Ti, Mile ! Mirnija. Ju, kako si me uplašio ! 

MILE : 

A, šta bi se plašila! Zavrijedio je ! Sve 
žešće. Ili zar nije ? Gle, još koju godinu, pa će 
protepsti i ovo malo sirotinje. Kolike su već 
sjenokoše otišle za njegove konje — grjehota 
Božja! Znaš, da me duša boli.— Vidjet ćeš 
samo ove, šta ih sad ima. Nek ode još dva reda 
s krečom — može ih prodati šinteru za kožu. 
A čime ću onda u proljeće orati ? Valjda ne ću 
tebe zapreći — ili djavla starog — — 

FRANJKA mireći ga : 

Ju, Mile, nemoj tako. Kršteno je čeljade. 

MILE žestoko : 

A šta, kršteno ! Gad! — A zašto se ja 
mučim ! Radim više nego da je za mene. — A 
on, mrcina, loče, pa se još podsmijeva.. Kaže 
(oponaša Tomu) : „Imam ja, ko meni radi, he, 
he, pa mogu živjeti ko Bog. Opet naravnim gla¬ 
som : Slušao sam od ljudi, da tako govori po 
bircuzima. Uh, sad da mi je tu, ja bih ga — Riječ 
mu zapela od bijesa. 


FRANJKA prihvati ga za rame : 

Jao, Mile, šta to govoriš. Još ćeš i sebe u 
zlo metnuti. 

MILE 

ne obazirući se na nju, nastavlja : Nisam ni ja 
marva, i ako sam sluga. U što mi prolazi mla¬ 
dost i snaga ? Da onda jednoga dana, kad bi 
se starom djavlu prohtjelo, rekne : „Idi, slugo, 
— hvala ti, šta si me služio.” — Šta znam 
onda ? Zar u svinjare, pa da hodam od kuće 
do kuće, ko stari Čujac. 

FRANJKA 

pomirno, tek nesigurno, kao da i sama slabo u to vje¬ 
ruje : Ta ne će on valjda još dugo. Ubit će ga 
rakija i kašalj. A onda ćemo nas dvoje gospo¬ 
dariti, dok djeca poodrastu. Mladi smo, jaki. 
Zaradit ćemo toliko, da za koju godinu kupimo 
grunta, pa kućicu. A onda eto nas svojih. 

MILE : 

— Tamo gdjegod navrh sela, do Vinke 
Tomičina : kuća, pa štagalj, pa još ću iskrčiti 
jedno dva jutra šume — pa kravica, krmačica, 
par konja — ni u grofa našičkoga ne će biti 
bolje. 

Iz daljine s desna dopire nekakav žamor. Kola 
se polako bliže. 

FRANJKA 

se zaljubljenim pogledom zagledala u Milu, pa nije 
ničesa primijetila. 

MILE 

se u času smirio, naćulio uši. 

Mali deran LUKA JANJIN dotrči sav'zaduvan i 
viče još od vrata. 

8. PRIZOR. 

PRIJAŠNJI. LUKA JANJIN. 

LUKA : 

Snašo Franjko! Franjko! Evo voze Tomu! 
FRANJKA 

se naglo digla i pošla spram vrati. 

MILE 

ostane časak stojeći, onda podje k plotu. 

Za toga je JOZA PAVIČIN prispio s kolima. 
Oko njega nekoliko baba, djece i dva tri muškarca. 
Dolaze u razgovoru, samo se ne razabiru riječi, jer 
svi govore. Kola stadoše pred ulazom. 

9. PRIZOR. 

PRIJAŠNJI. JOZA PAVIČIN. DJED MATE. BABA 
MARICA. DIDAK FILA. GJURA. 

'JOZA otkrije Tomu : 

Evo ti muža ! 

FRANJKA 

krikne, uhvati se za glavu : Isuse ! O, Isuse ! 

MILE 

se nije ni makao, samo gleda u kola. 


DJED MATE nastavlja tobože razgovor : 

Kazivao sam ja uvijek knezu : „Pera, de 
skupi ljude, pa da se taj most opravi — tud će 
još netko izgubiti glavu." 

JOZA: 

Ta, nije, djede. — To kanda je baš mo¬ 
rao neko povaditi mosnice. 


BABA MARICA : 


Ju, svijete dragi, pa tko da li je to mogao 


učiniti ? 


JOZA : 

E, tko ! Tko će to znati ! 
Pauza. Svi se ko nekuda zamislili. 


GJURA : 

Rado, da su čobani — svinjari. 

JOZA : 

A, kakvi čobani ! Gdje bi djeca onolike 
mosnice. Treba tu jakih ruku. Pauza. 

DJED MATE : 

Bit će cigani — ili druga besposladija. 
JOZA: 

E, tko je da je — eto čovjek izgubio glavu. 
Kao da se taj čas nečesa sjetio — Mili : Zar ti, Mile, 
nisi nikog vidjevao onuda proći ? 

MILE zbunjen : 

Ja ? 

JOZA: 

— Kazivao mi mlinar, da si onud kljusad 
tražio. Zar nisi vidio, da fale mosnice ? 

MILE hladno, ravnodušno : 

Nisam ja ,,inžilir’', da pregledam mostove. 

DIDAK FILA : 

Ta da, istina je. Nije on „inžilir”. Pa sve 
da je i gledao, koja korist! 

BABA MARICA ; 

E, vidiš, a da je bio tko drugi, ne bi mu se 
to dogodilo, što i Tomi. Ta, draško, ne će mar- 
vinče u propast! Razumno je ono, pa stane. 

JOZA prekida je : 

Eto, kazivao sam baš malo prvo, kako je 
tjerao. Kazivao mi mlinar. To su letjeli konji, 
ko pomamni — a Tomo pijan, sve se važe u 
kolima, samo što ne ispadne napolje — okre¬ 
nuo bičalicu, pa pritkom po konjima. 

DJED MATE; 

E, to je, vidiš — kad malo pricvrlji rakije 
— izgubi pamet. 

BABA MARICA Jozi: 

A ti si zar upravo onda naišao s kolima ? 

JOZA ; 

Ma da. Vidjela si me, kad sam prolazio 
s drvima. Kad ja do mosta, a ono zijevnula 
provajlija, a kola i konji u Rijeci. — Tindir 


prelomio noge, Zelena nestalo, a Tomu poklo¬ 
pilo. Jedva ga ja i mlinar izvukosmo iz onoga 
kršamenta. A da šta znaš, ne možemo čo¬ 
vjeka pustiti na putu. E, ali, ljudi, de pomozite, 
da ga unesemo u kuću, ne možemo stajati 
ovdje na cesti. 

Svi su pozorno slušali, kojiput zaklimali glavama 
— babe se krstile, hvatale za glavu. 

MILE se upiljio u Jozina usta i napeto pratio 
svaku riječ. FRANJKA se spustila na kamen kraj 
plota, zatisnuvši glavu u ruke. Kraj nje se stisle dvije 
djevojčice od 6 i io godina, koje su još posve snene i 
kuštrave izašle iz Franjkine kuće, kad su vani za- 
čule žamor. Nitko ih od prisutnih nije primijetio. 

DJED MATE I DIDAK FILA 

približe se kolima, pokušaju dignuti mrtvaca : Pa 
de, kako ćemo ? Nespretni su, ne znaju, s koje bi 
strane prihvatili. 

DIDAK FILA djedu Mati: 

De ti, baća, s onog kraja, ti si jači od mene. 
Djed Mate pokuša, ali mu ruke dršću, iznemogne i 
spusti mrtvaca opet u kola. 

BABA MARICA gurne Milu; 

Ta de ti, Mile ! Šta si se uštremio, kano 
da nisi živ ! Nosi si gazdu ! 

MILE 

je pogleda, onda izadje iz dvorišta, zasuče rukave i 
prihvati Tomino gornje tijelo, sa gadjenjem : Pf ! 
Kako se naderao, ko krme. 

On i Joza nose polako Tomu dvorištem u kuću. 
U času, kad su ga digli s kola, dotrčala je BABA MAN- 
DA, proturala se kroz ljude, bacila košaru na zemlju 
i zgrabila Tomine, djevojčice, pa naričući iza glasa, 
vukla djecu za mrtvacem. 

BABA MANDA naričući ; 

Evo vam dade, kukavice moje, evo vam 
dade ! . . . 


ZASTOR. 

ČIN DRUGI. 

Isti dan pred veče. Ovelika seljačka soba. Duž 
sobe odugi stol, uza nj klupe. Sprijeda lijevo velika 
zemljana peć, oko nje banak. Lijevo u pozadini kre¬ 
vet. Na stijeni vise konjske orme i bičalica. U pozadini 
dvoja vrata. Jedna, više desno, kojima se ulazi izvana, 
a druga manja, bliže krevetu, koja vode u sobicu. Ova 
su vrata otvorena, pa se vidi dio odra. Pred odrom tinja 
vo stanica. 

U prvoj je sobi još dosta vidno. Desno sprijeda 
mali prozorak. Kroza nj prodire nekoliko tračaka 
zapadajućega sunca, spokojno se prosipljući po stolu i 
podu. Kraj prozorka sjedi FRANJKA i krpa rubinicu 
male Terice. Na glavi i oko vrata imade crnu maramu. 

Posve je tiho. Odjednom se otvore vrata i udje 
MANDE TAD INA. Nasmješljiva, prkosna, kao uvijek. 
Kad je Franjka ugleda, skoči sa stolca, kao da ju je 
guja ujela. Obje se žene gledaju časak. Mande Franjku 
podrugljivo, s visoka, a Franjka Mandu s mržnjom. 
Samo tren. Tada Franjka opet sjedne i hoće nastaviti 
šiti, ali ne može da iglu zabode, tako joj dršću ruke. 

MANDE TAD INA nasmješljivo, porugljivo : 

Dobar večer, snašo Franjko, (naglasujući) 
udovice Franjko ! 

Gledaju se čas nijemo. Mande Franjku pronica¬ 
vim pogledom. 

FRANJKA šuti: 

MANDE TAD INA se ogleda; 

Gdje je ? 

FRANJKA 

misli, da pita za Tomu — pokaže rukom spram so. 
biće : Eno ga. 

MANDE TAD INA 

podje naprijed, okrene se onamo, kud je Franjka po¬ 
kazala ; Ne pitam ja za onoga. 

FRANJKA 

gleda je prvi čas začudjeno ; Da za koga ? 

MANDE TADINA; 

Gdje je on ? Ogledava se. 

FRANJKA dosjetivši se — plane; 

Tko, obnevidila, da Bog da ! Zar ti nije 
dosta, šta si mi od muža učinila ? Eno ondje 
pogledaj ga. , * 

MANDE TAD INA mahne prezirno ; 

Šta ću ga gledati ! Nije bio lijep ni dok je 
bio živ, a nekmoli sada. 

FRANJKA pogleda je ; 

v A šta si onda došla ? U ovoj kući nema 
vise mjesta za te. 

MANDE TADINA 

smješkajući se — prodirljivo ; Zar ? ! 


FRANJKA: 

Da. To ti eto kažem ! 

MANDE TAD INA 

smješkajući se s očitom nasladom -— s visoka ; Gle¬ 
daj ti udovice, kako se ražestila ... 

FRANJKA šuti. 

Mala pauza. 

MANDE TAD INA oštro; 

Gdje je Mile ? 

FRANJKA se žestoko trgne ; 

Šta ti imaš za njega pitati ? ! 

MANDE TAD INA prkosljivo ; 

Prohtjelo mi se ! . . . 

FRANJKA 

šuti, prihvaća se posla. — Mala pauza. 

MANDE TADINA; 

Zar još nije došo ? 

FRANJKA svladavajući se ; 

Ne znam. Idi ga traži, ako ti je tako za- 
prešilo. 

MANDE TADINA 

očito uživa u Franjkinoj ljutavi ; I morat ću. Pa 
ni da bi me ponudila sjesti . . . Šuti čas, gleda 
je sigurnim pogledom. Pa dobro ! Idem. — Ali 
prije nego odem, slušaj, Franjkice ... 

Adela Milčinović : Bez sreće. 

FRANJKA 

je pogleda pozorno i razrogačeno, puna zle slutnje, 
spustila je posao u krilo. 

MANDE TADINA 
poslije pauze, polako : Ostavi ga ! 

FRANJKA 

u prvi čas kao gromom ošinuta, onda se sabere i samo 
se glasno i zlobno nasmije : Zar ? ! 

MANDE TAD INA 

ponovi još upornije i sigurnije : Ostavi ga! 

- \ 

FRANJKA: 

A zašto 


MANDE TAD INA izbjegava : 
Samo ti to kažem : Ostavi ga ! 

FRANJKA začas: 

Akoli ne ću ? 


MANDE TAD INA: 
Mogla bi požaliti. 

FRANJKA: 

Je 1 ’ ja ? 

MANDE TADINA; 

Da ! 

FRANJKA: 

I baš kažeš! 

\ 

MANDE TAD INA: 

Da. 


FRANJKA: 

Ne ću ! Sada manje nego ikada. 

MANDE TAD INA: 

Sada ! Baš sada ! 

FRANJKA odlučno : 

Ne ću ! Eto ! 

MANDE TADINA poslije pauze: 

I ako te zamolim ? 

FRANJKA 

se okrene i stane siti : I onda ! 

MANDE TADINA : 

Promisli, Franjko, šta govoriš. 

FRANJKA: 

Šta tu ima promišljati ? J a ti ga nisam 
preotela, kao što si ti meni muža. Ja danas više 
nemam nikoga. 

MANDE TADINA : 

Ali ti ćeš ga morati ostaviti ! 

FRANJKA 

opet spusti šivanje u krilo i pogleda Mandu izazovne : 
Tko će me natjerati ? 

MANDE TADINA čvrsto : 

Ja! 

FRANJKA: 

Tko ? ! 


* 

MANDE TAD INA : 

Eto ja ! 

FRANJKA : 

A tko si ti ? Šta ti to govoriš ? 

MANDE TADINA : 

Ja već znam, šta govorim ! —- 

FRANJKA se nasmije. 

MANDE TADINA 

nastavlja, naglasujući : I šta sam vidjela. 

i 

FRANJKA : 

Šta si vidjela ? 

MANDE TAD INA: 

Ništa — zasad. Nego ti opet kažem : 
okani se Mile ! 

FRANJKA: 

Okani se ti mene ! Odlazi ! Hvata se posla. 
MANDE TADINA 

postane još časak gledajući Franjku, a kad se Franjka 
na nju više ne obazire, kao da je i nema, okrene se i 
zalupi vratima za sobom. 

FRANJKA 

se, čim je Mande Tadina izišla, digla, prišla k stolu, 
stavila na nj šivanje i pošla par koraka spram peći, pa 
onda spram kreveta, kao da si ne može naći mjesta. 
Očito ju razgovor s Mandom silno uzrujao. Začas 
unidje više seljaka. 


2. PRIZOR. 

MARKO ZOLIĆ. SAVO TEŠIN. KNEZ PERA. GJURA. 
MILE. TUNJA. BABA MANDA. DIDAK FILA. BABA 
MARICA. MALA TERICA. FRANJKA. 

ZOLIĆ 

ima mu oko 40. god. Crn je i neobrijan, odijelo mu 
trošno, a šešir na par mjesta prošupljen. Unilazeći 
kao nastavlja razgovor : O, jesi li vidio — i kako 
to Zelen dodje kući. Ugledavši Franjku : Dobar 
večer, snašo Franjko ! I ostali pozdravljaju. 

FRANJKA: 

Dobar večer ! Pridje k stolu i uzme svoje ši¬ 
vanje, pa ga položi na krevet. 

TUNJA 

Milin drug, Ličanin, tek nešto stariji od njega. 
Odjeven na ličku, s trošnom crvenkapom na glavi : 
Ma nije, ča Marko, nije sam. Našo ga Mile. 

FRANJKA: 

Jest, Mile. Cijeli ga dan tražio sve do malo 
prvo. 

BABA MANDA 

čim unidje ode u sobicu k mrtvacu. Mala se Terica 
stisla u kut na banku i dokora zaspala. Muškarci se 
časak ogledavaju, kud bi sjeli, a onda posjedaju na 
klupe. Oni u pročelju pravo za stol, a ovi na dugačkoj 
klupi sa strane, ledjima spram stola. Većina njih puši. 
Jedni se naslonili laktom o stol, drugi se sagnuli i uprli 
laktima o koljena, treći prebacili nogu preko noge. 
Odbijaju guste dimove, pijuckaju i svaki čas zastanu 
u razgovoru. 


KNEZ PERA 


visok, lijep plavac, srednje dobi. Jednom se rukom 
naslonio na stol, noge prebacio, zagledao se nekud 
nad peć, puši i svaki čas pljucne. Kao da je dugo 
razmišljao : I kako se on to sretno izvukao 
iz onoga krša — 

MILE 

čim je unišao, uzeo je, hamove, što su ležali na 
krevetu, dohvatio s police šilo i kanafu, pa sio uz 
prozor i stao ih krpati. Podigne malo hamove, onako 
posve nehotice : E — pokidao hamove . . . Šije 
dalje. 

TUNJA: 

Jako je to konjče. 

I BABA MARICA je odmah unišla u sobicu 
k mrtvacu, poškropila ga svetom vodom, a sada se 
ona i BABA MANDA povrate u prvu sobu i sjednu 
na banjak. FRANJKA takodjer sjedne do njih. 

GJURA 

poslije pauze — odjednom : Pa gdje si ga ti, Mile, 
našao ? 

MILE 

bode šilom remenje na hamovima : Eto ondje, nad 
Rijekom. Ležao je — — Prestane raditi — iz 
duše : E, kad sam ga ugledao onako izranjena, 
upravo me nešto presjeklo u srcu. 

ZOLIĆ prekida ga : 

Ništa, samo kad je živ ! 

MILE nastavlja : 

Strgao sam rukav s košulje i povio mu 
nogu, a on me sve gleda ko brata rodjena — 
samo, što ne govori. 

3. PRIZOR. 

PRIJAŠNJI. ČIČA MIJO. 

MIJO 

oširoka, crvenkasta lica, pune smedje brade i brkova. 
Na njemu je bijeli platneni jankel i plave slavonske 
hlače. Otvorivši vrata : Dobar veče, ljudi ! Ma je 
li istina, da je Zelen živ ? 

SVI : 

Da Bog da, Mija. 

ZOLIČ : 

Živ je, živ ! Eno ga u štali ! 

GJURO': 

Eto, upravo smo ga mi čas prvo išli pri- 
gledati. 

MIJO : 

E, moram da ga vidim. O, jesi vidio čuda! 

Zatvori vrata i nestane. 

4. PRIZOR. 

PRIJAŠNJI. BEZ MIJE. 

ZOLIČ nakon pauze : 

Zacijelit će to njemu brže. 

MILE : 

Ama samo da mi ne ostane hrom. 


KNEZ PERA : 

A, kakvi ! Ja sam ga dobro razgledao, 
DIDAK FILA : 

Samo ti njemu, Mile, metni „petriola”, 
pa će sve biti dobro. 

MILE : 

Ma jesam, diđače. Već sam mu triput 
previo ranu. 

5 PRIZOR. 

PRIJAŠNJI I MIJO. 

MIJO vrativši se : 

O, Bože, čuda mi, kakoli se to Zelen 
spasi ! 

SAVO TEŠIN 

dug, mršav, oko 4° godina. Golobrado, bolježljivo, 
navorano lice, svijetle rijetke kose. Kad govori, uvijek 
se nekud zazuri. Na njemu su tamne, varoške hlače, 
kratke; zakrpane, varoški kaput žuto-smedj, već 
posve izblijedio i na mnogo mjesta zakrpan. Opanci i 
rascukani karirani obojci. Stari, izglodani šešir okićen 
je povenulim poljskim cvijećem. — Eto vidiš ! . . . 

Pauza. Svi se ko zamislili. 

MIJO : 

Ma baš sam se vraćao iz šume, kad li sret¬ 
nem Stipu Jurišina. Kaže : „Znaš Mija, da je 
Zelen ostao živ ?” — Ma je li ? — ,,E, jest, duše 
mi, — eno ga u štali!” — Ajde, rekoh ženi, is- 


pregni ti konje, a ja ću gore do Tominih, da vidim 
Zelena. Pauza.. ... I baš je živ . . . Pauza. Samo 
je malo ko nekud spao ! . . . 

DIDAK FILA : 

Kako ne će — izubijao se. 

ZOLIĆ : 

E, dubok je ono šanac ... 

MIJO : 

I kud li su samo one mosnice ? 

KNEZ PERA : 

Kud bi —•’ eno ih ! Našao sam ih kraj Sta- 
kine živice. Ondje ih je pobacalo. 

BABA MARICA : 

E, Bože, tko li ih je to onamo bacio ? 

, MILE 

svaki čas prekida posao, ustaje, traži nešto : alat, 
kosturu, sjeda i opet nastavlja. Istom sada se opet 
smiri. 

KNEZ PERA : 

A tko bi to mogao znati ? Nego jesam ja 
uvijek divanio predstojniku, da bi ondje spadao 
pravi, zidani most. A on kaže : ,,Jest, onda bi se 
vi još i bolje izopijali u Brodu, jer se — kaže — 
ne bi trebali bojati." 

ZOLIĆ : 

O, krst mu njegov — jesi čuo 1 Pa on baš 
tako ! . . . . 

MIJO : 

E, da mi kadgod dodje, da ga vozim u selo 
. . . Eh, alaj bih ga izvalio, kako samo treba — 
neka zna, kakav je u nas put. 

DIDAK FILA : 

Ama sad će ga morati dati opraviti —i put 
i most. — Da se tako šta trefilo, dok je sablja u 
nas zapovijedala, odmah bi sve selo moralo 
na rabotu. 

ZOLIC : 

A i onoga bi se našlo, koji je mosnice po¬ 
vadio. Ne bi to samo tako prošlo. 

MILE 

koji je pozorno slušao, otkako se počelo govoriti o 
mostu i mosnicama : Tko bi ga našao ? Povadio, 
povadio, — pa de ga sad stigni! 

DIDAK FILA : 

Ne boj se, draško, i kako bi ga stiglo ! Išla 
bi patrola po svem selu i pitala, gdje si bio ti, 
pa gdje si bio ti... ' 

MILE : 

Gdje sam bio ? U poslu ! 

DIDAK FILA : 

Ta, da, ne velim ja to ko tebi, već pitam 
onako, kako bi se pitalo, da je za stara zemana, 
dok je sablja vladala ... Pa bi patrola pitala van- 
drokaše i cigane, koji putem hodaju. 


MILE šivajući : 

Ta, da, to bi trebalo. A ne kao što je sada. 
ZOLIC : 

E, onda je caru bilo više do čovjeka, a sad 
je glavno — plati porez! 

6 . PRIZOR. 

PRIJAŠNJI. MATE TADIN. 

MATE TADIN 

oko 23 god. Omalen, dosta lijep plavac. Većinom šuti, 
puši i pijucka. Lijenih kretnja. Dok drugi govore, on 
baš ne učestvuje u razgovoru, ali i ne misli o čem dru¬ 
gom. Ali kad šta rekne, čini to tako važno, kano da je 
dugo 0 tome razmišljao. —Unišavši : Dobra večer ! 

. BABA MANDA zajauče : 

Crno li nam veče omrknulo ! 

MIJO : 

Eto, šta je čovjek! Jutros još živ i zdrav, 
a sad eno ga ! Pokaže. 

BABA MARICA uzdahne : 

Sve je to Božja volja. Bez njega nikud ni¬ 
kamo. 

MATE TADIN 

lijeno sjedne, onda makne lulu od ustiju i pljucne : 

Bilo mu valjda sudjeno ! 

NEKI : 

Sudjeno, da, sudjeno ... 

ZOLIĆ: 

Ajte, ljudi, kakvi sudjeno ! Ne bilo mu tje¬ 
rati onako ludo. 

MILE se uplete ; 

I jest on ludo tjerao svagda, kadgod se 
vraćao iz kreča. A konji viloviti i u vatru bi, da 
si ih natjerao. 

SAVO TEŠIN 

važno — izvadivši lulu iz ustiju : Jest to ipak bilo 
sudjeno, tako mi Boga živoga. Čujte samo, što 
se meni prividjelo. Svi ga pogledaju. Osobito Mile. 

SAVO TEŠIN nastavlja : 

Sjednem ja jedne noći na klupčici pred ku¬ 
ćom — nema tome još sedmica. Bilo upravo oko 
ponoći. Mjesec šija — kano bijeli dan. Po meko- 
tama cvrčci pjevaju, a dolje negdje u Radojčića 
avliji laje pseto. Laje, Bože mili, misliš, razdrt 
će se. Upravo htjedoh, da se dignem i podjem 
niz selo, da vidim, šta li mu je to ? Kad li odjed¬ 
nom čujem, kako preko Rijeke nešta ide. Sve po 
blatu čini : čvap, čvap! . . . 

MIJO brzo : 

Ju, svijete dragi ? 

ZOLIĆ pun očekivanja, brzo : 

Aha, aha . . . 

BABA MANDA brzo : 

Smiluj nam se, sveta gospo Bogorodice ! 


BABA MARICA se krsti : 

Majko Marijo, budi nam u pomoći! 

Kad je Savo počeo pričati, stade se naglo spuštati 
noć. Samo je ona lojanica u sobici pred odrom 
sablasno podrhtavala i slabo rasvjetljivala prvu sobu. 
Ali nitko se nije ufao ni maknuti. Tek sada, kad je 
Savo na čas zastao, diže se Franjka i podje na pr¬ 
stima k stolu, da upali svjetiljku, što je visjela nad 
njim. Valjak je mastan i zamazan, pa je i svijetlo, 
što se prospe po sobi i ljudima, mutno i prigušeno. 
Franjka opet podje na prstima natrag i sjedne na 
prvašnje mjesto. 

SAVO TEŠIN 

poslije napete stanke povuče nekoliko dimova i na¬ 
stavi : Čvap . . . čvap ... Hi — ho ! . . Hi — 
ho ! Pa pucne bičem. 

ZOLIĆ 

ispružio vrat, napeto sluša : Aha, aha ... 

SAVO TEŠIN : 

Tko li se to vraća u ovo kasno doba ? — mi¬ 
slim ja i sve napinjem oči, ne bi li šta ugledao. 
Ali od nikud ništa. 

BABA MANDA se krsti : 

Isuse i Marijo, šta to bi ? 

MIJO 

usput, ko krivo mu je, što Savu prekidaju : Pazi, 
pazi 

SAVO TEŠIN nastavlja : 

— Kad li odjednom — ma eto upravo kanda 
nikoše iz zemlje — stvoriše se na cesti preda 
mnom kola. Krečarska kola sve škriplju i idu 
— a bez konja. 

BABA MANDA : 

Majko Božja ! 

MIJO 

se sav zazurio, samo šta ne udje u Savu : — I idu, 
kažeš, a bez konja i . . . 

SAVO TEŠIN: 

Idu, eto, gledao sam ih, kako se približuju. 

ZOLIĆ: 

I ti si ih baš vidio na svoje oči ? 

SAVO TEŠIN : 

Ma vidio, da. Eto, tako kao što sad vidim 
tebe. Ljudi kimaju glavama, lule im u rukama — za¬ 
boravili su i pušiti. 

SAVO TEŠIN nastavlja : 

Ako si od Boga, stani ; ako si od vraga, 
propani ! — viknem ja i načinim ovako. Pravi 
rukom znak križa. 

ZOLIĆ s očekivanjem : 

Aha, aha . . . 

SAVO TEŠIN: 

Još ja ne dorekoh, kad li kola stadoše ko 
ukipita, a pred njima dva bijela konja. Usop- 


ljeni su, a iz nozdrva im liže plamen . . . Jesi 
li kršteno čeljade ? ! — viknem ja opet i pre¬ 
krstim se. 

ZOLIĆ ga prekida : 

Majko moja, šta li će sad biti 1 

SAVO TEŠIN nastavlja : 

„Ma, baca Savo”, vikne iz kola poznat 
mi glas, „zar ti mene ne poznaš ? Ma ja sam 
Tomo Kuzmanovića.” — Isuse i Marijo! Ta 
jest Tomo, kako li ga samo nisam namah 
prepoznao ! — Pa otkud ti tako kasne ? — 
pitam ja. Bio sam pošao spram kola, a kad 
prihvatih za lijevču, a ono preda mnom mr¬ 
tvačka glava i kosti bez košulje. 

BABA MANDA i MARICA : 

Isuse i Marijo ! 

SAVO TEŠIN nastavlja : 

Prijedjem rukom preko očiju. — Šta li 
je to . . . Ali eto vidim dobro. Na kolima sjedi 
smrt s Tominim škrljakom na glavi, u ruci joj 
bičalica, a konja i opet nestalo. Pauza. 

MIJO : 

Bože mili, kako li je to moglo biti ? 

MILE 

nehotice, s dubokim uvjerenjem : Hm — jest to 
čudo ! 

SAVO TEŠIN : 

Potari te Isukrst i sveti križ ! — poviknem 
ja opet, prekrstim še i tako sve po tri puta, a 


prikaze nestade. Samo mjesec sije, kano bijeli 
dan. Duga pauza. Svi su kao pod dojipom Savine pri¬ 
povijesti. 

KNEZ odjednom : 

Pa šta ti to nisi dosad nikom kazivao ? 

SAVO TEŠIN : 

A šta bih kazivao ? Da mi se opet pod- 
smijevate, kao i uvijek. Pauza. 

MATE TADIN : 

Sudbina je to, ljudi, kažem ja. Tomi je 
bilo sudjeno, da će onako zaglaviti, pa je i 
zaglavio. Ljudi se pomalo rješavaju onoga dojma, 
stanu pušiti, namještati se zgodnije. 

ZOLIĆ : 

Aja, ljudi, ne vjerujem ja u tu sudbinu. 
Ondje su baš bile mosnice povadjene. A to niti 
je povadio Bog, niti sudbina. 

BABA MARICA : 

E, to se zna, ali on je mogao narediti, da 
se baš tako zbude. 

ZOLIĆ : 

Aja ! Tud je moralo kršteno čeljade imati 
posla. 

MIJO : 

E, možda baća Marko nema krivo. Tko 
zna, nije li to naredio kakvi vandrokaš, koji je 
možda mislio, da u Tome ima novaca. 


48 


MILE naglo : 

Lako, lako. A mogli su biti i cigani. 

ZOLIĆ poslije razmišljanja : 

E, cigani nisu. Oni bi najprije konje odveli. 

MIJO : 

I bi ! Čuje se, kako pred kućom stadoše kola. 
Netko miri konje : — Ho — ho ! Onda unidje Pejo, 
birtaš i mrtvozornik. 

7. PRIZOR. 

PRIJAŠNJI. PEJO. 

ZOLIĆ 

ugledavši Peju na vratima : Eto nam mrtvo- 
zornika. 

PEJO unišavši : 

Dobar veče, ljudi ! 

SVI : 

Dobar veče ! 

BABA MANDA opet zajauče 
Crno nam je veče omrknulo ! 

PEJO : 

Čuo sam putem, šta se to jutros dogodilo. 
Ja baš sad ravno iz Dubovika. Išao sam po 
vino. Pa ljudi putem pripovijedaju — kaže — 
neki Zdenčan slomio vrat u provajliji kod mlina. 

BABA MARICA : 

Eto, svijete, kako se to odmah čuje. 

4 Adela Milčinović : Bez sreće. 

PEJO : 

A kad su kazivali, da su u toga bijeli konji, 
kazao sam : to mora biti Tomo Kuzmanovića. 
U njega su jedinoga oba konja bijela. 

MIJO : 

E, grjehota je konja. Ama samo kad je 
Zelen ostao živ ! 

PEJO začudjeno : 

A zar se Zelen spasio ? 

MIJO : 

Ta, da. Eno ga u štali. 

PEJO s dragošću : 

O-o, jesi vidio Zelena ! E, pa hvala Bogu, 
da je bar on ostao živ. Moram ga prigledati. 
Samo dok ovdje posao obavim. Žuri mi se. 
Konji su mi vani na putu, nisam se još ni 
svraćao kući. * 

FRANJKA 

podje prva u sobicu, uzme svijeću s podnožja i po¬ 
svijetli njome mrtvaca. Za njom podjoše Pejo, Mate 
Tadin, Baba Manda, Mijo. Pogledaju mrtvaca. Ostali 
ostadoše na mjestu, samo se okrenuše spram sobice. 
Neki stoje na vratima. 

PEJO vrativši se natrag : 

E, tu se baš vidi, da je mrtav. Okrenuvši 
se Franjki : Ima li tuđe u kući komadić pa¬ 
pira ? 


FRANJKA 

je postavila svijeću na prvašnje mjesto, tada podje 
do police iznad kreveta i. stane tražiti. Našla je neki 
komadić papira, prilično zamazan i samo onako otrg¬ 
nut i pružila ga Peji. 

PEJO vadeći iz prsluka olovku : 

,,Bleištif ” je u mene. Piše sporo i nespretno. 
Neki stoje i gledaju. Govori glasno : ,,Otim . . . 
evo . . . izjavljuje ... da je . . . Tomo . . . 
Kuzma ... no . . . vi . . . ća . . . mrtav, Petar 
Abramović, mrtvo zornik.” Zatim spremi olovku, 
složi papir i drži ga u ruci. Evo, tko će to 
odnijeti ? 

MATE TADIN : 

Ja ću zorom do popa i u općinu. 

PEJO daje mu cedulju : ' 

Tako. A sad, laku noć, ljudi ! Ajde, Mile, 
da vidim Zelena. 

FRANJKA 

dohvati s police svijetnjak i upali svijeću : Posvijetlit 
ću vam, čiča Pejo. 

MILE 

podje šutke naprijed. 

PEJO : 

E, laku noć! 

SVI izmjenično : 

Laku noć, Pejo! Laku noć, čiča! Laku 
noć, baća Pejo ! • 



MALA TERICA 

koja se probudila još kad je Pejo došao : Mamo, 
mamo, i ja ću s tobom. 

FRANJKA 

već na vratima, pričeka : Ajde, rano ! Izadju. 

8 . PRIZOR. 

PRIJAŠNJI BEZ PEJE, MILE, FRANJKE I TE- 

RICE. 

BABA MANDA za Tericom, jaučući : 

E, gdje je tvoja mati, siroto moja. Kamo 
sreće, da si i ti ondje kod nje, pod crnom zem¬ 
ljicom. Bolje bi ti bilo ! Uzdahne. 

MIJO : 

Nemojte tako, strino Mando ! 

ZOLIČ : 

A šta će sad biti od te djece ? 

MATE TADIN samosvijesno : 

To je moja briga. To su djeca moje sestre, 
pa dok je mene, ne će ni ona stradati. 

BABA MANDA: 

E, bome bi zakukale, da im maćeha krušac 
dijeli. Jeste čuli ? Kaže, „mama”. Kukavna 
ti je to mati. 

MATE TADIN : 

Sve će se to sknaditi. Sad sam ja ovdje 
gazda. 


ZOLIC : 

A šta će Franjka ? 

MATE TADIN: 

šta joj drago. 

BABA MANDA: 

Neka ide, otkud je i došla. Nek pokupi 
svoje trulje, pa se nosi, kud je oči vode. 

KNEZ : 

E, pa nešta je zapada po pravu. 

BABA MANDA: 

Nema tu nikakva prava. Šta je donijela, 
to neka i nosi. Ovo je sve djetinje. 

MATE TADIN : 

Tako je. Moja je pokojna sestra donijela 
Tomi lijepu prćiju. A to onda zapada njenu 
djecu. Tako veli i moja Mande. 

ZOLIĆ se podsmjehne : 

Eh, Mande ! Zna se, zašto Mande tako go¬ 
vori ... 

MIJO se nasmije : 

He, he ! . . . 

MATE TADIN : 

Ima moja Mande pravo. Okrenuvši se 
k Miji : A ovaj, šta se ti podsmijevaš, znam ja, 
kud ti šibaš. 

KNEZ se takodjer smješka : 

He, he, znamo mi to svi. Zaprešilo se 
Mandi . . . 

ZOLlC: 

Samo ako joj nije zaludu, he, he . . . 
MATE TADIN : 

To je : ,,nekad bilo, sad se spominjalo”... 
Nije Mile jedini, koji je ludovao za mojom 
Mandom. I sad je po sela za njom izgubilo 
glavu. A meni to samo godi. Da nije za druge 
dobra, ne bi bila ni za mene . . . Izvana se čuje, 
kako se opraštaju s Pejom. FRANJKIN GLAS : 
„Laku noć, čiča Pejo, dobro spavali!” Zatim 
udje Franjka s Tericom u sobu. 

9. PRIZOR. 

PRIJAŠNJI. FRANJKA. TERICA. 

MATE TADIN 

hotice naglasuje,'da Franjka osjeti, da je to zbog nje: 
Sve će se to urediti. Zato sam ja tu. 

FRANJKA posluhnuvši : 

A o komu ti to govoriš, baća ? 

BABA MANDA: 

O kom bi van o ovim dvjema sirotama ? 
FRANJKA mirno : 

Pa ja mislim, kad sam im dosad bila do¬ 
bra, bit ću i odsad ... A valjda imam i ja još 
nekakvo pravo u ovoj kući ! 


MATE TADIN 

ne odgovara, samo nekako čudno sliježe ramenima. 
Vidi se, moglo bi doći do svadje. Ljudi se dižu, pogle¬ 
davaju jedan drugoga. 

MIJO : 

E, laku noć ! Ja odoh 1 Podje. 

ZOLIĆ : 

Ajde, ajde, ajdemo. Sutra treba uraniti. 
Ide spram vratiju. 

DIDAK i KNEZ odiiazeći : 

Laku noć! 

SAVO TEŠIN *: 

Eto i mene s vama ! Laku noć, dobro spa¬ 
vali ! Izadje. 

BABA MANDA. MATE i OSTALI : 

Laku noć ! Upravo na vratima sukobe se 
s Milom. 

IO. PRIZOR. 

PRIJAŠNJI. MILE. 

MILE : 

Odoste ? 

MIJO i ZOLIĆ : 

Eto odosmo. Sjutra treba uraniti ! Laku 

noć ! 

MILE : 

Laku noć ! Hvala, što ste se svratili ! 

DIDAK FILA već vani : 

Kako je Zelenu ? 

MILE : 

Dobro, sasvim dobro. Čuje se, kako odilaze. 
MILE 

sjedne. Časak neugodna šutnja, onda se digne Mate 
Tadin. 

MATE TADIN : 

E, idem i ja. 

BABA MANDA : 

Pa idemo svi. Mrko pogledavši Milu i Tunju 
— tada Marici : Hoćeš li i ti, seko Marice ? 

FRANJKA 

potiho Marici, koja htjede otići : Ostanite, strino 
Marice. Samo časak. 

BABA MANDA: 

uzme Tericu za ruku : Ajde, kukavice, ti ćeš 
kod babe spavati. 

MALA TERICA se brani : 

Ne ću, ja ću kod majke. 

FRANJKA 

stavi joj ruku na glavu — toplo : Ajde, rano, 
ajde, i seka ti je ondje. 

TERICA ; 

Ja bih kod tebe, mamo . . . 


FRANJKA : 

Sutra ćeš opet kod mene. Ondje ćeš mir¬ 
nije spavati. Znaš, doći će ljudi, čuvat će dadu, 
pa će piti i pripovijedati. Baba Manda i Mate 
Tadin već su izašli, pa čekaju pred otvorenim 
vratima. Terica nevoljko pod je za njima. 

BABA MANDA već vani : 

Laku noć, seko Marice ! 

MATE TADIN takodjer izvana : 

Laku noć, gazdarice ! 

BABA MARICA : 

Laku noć! 

ii. PRIZOR. 

BABA MARICA. FRANJKA. MILE. TUNJA. 

FRANJKA: 

Rada bih s vama divanila. Stariji ste, vi 
to bolje znate od mene. 

BABA MARICA : 

Ajde, dijete, šta bi ? 

FRANJKA 

mahnuvši glavom na Milu i Tunju, koji nešto tiho 
razgovaraju : Pa da izadjemo malo napolje. 

BABA MARICA : 

Možemo. Laku noć, Mile ! Laku noć, 
Tunja ! 

MILE i TUNJA : 

Laku noć, gazdarice ! Franjka i baba Marica 
izadju. 

12. PRIZOR. 

MILE. TUNJA. 

Časak šute obojica. 

TUNJA: 

A šta si sad skanio ? 

MILE pogleda ga u čudu : 

Šta bih skanio ? 

TUNJA: 

E, pa tako. Nekako mu ne ide razgovor. Vidi 
se, htio’ bi nešto reći, samo ne zna, kako bi započeo. 

MILE : 

Ništa. Pauza. 

TUNJA: 

Hoćeš li ostati u kući ? 

MILE : 

Pa radit ću. Dok se malo okućimo, dok 
cure poodrastu. Pauza. 

TUNJA-: 

Ne će dati. 

MILE : 

■ Tko ne će dati ? 

TUNJA: 

A eto ovi. — Govorili su malo prvo 
Baba Manda i Tadini. 

MILE : 

Pa šta hoće ? Šta oni mogu ? 


TUNJA: 

E, tako. Pauza. Oni možda još i ne bi 
sami, ali će ona. 

MILE ; 

Tko ? 

TUNJA: 

Ma, ona . . . Mande Tadina. 

MILE 

ga pogleda začudjeno, pitajući. 

TUNJA 

nakon stanke, značajno : Vidjela te! 

MILE ne shvaćajući : 

Gdje me je vidjela ? 

TUNJA 

izravno, oštro ga gledajući : Ma, zar si baš mo¬ 
rao . . .. ? Zar nisi mogao pričekati . . . ? Stari 
bi djavo i onako skoro otegnuo . . . 

MILE gleda ga, preneražen: 

I to ti je ona kazivala ? ! . . . 

TUNJA potvrdjuje glavom : 

Da. Vidjela je, kako si most razvaljivao. 

MILE uzbudjeno : 

Pa otkud ? Tko joj je rekao ? 

TUNJA: 

A tko bi joj rekao ! Znaš, da ti je vazdan 
bila za petama ... 

MILE 

se zamislio, šuti. 

TUNJA prebacujući : 

Nisi, nisi pravo uradio, Mile . . Nije za¬ 

vrijedio, da si ruke blatiš . . . 

MILE uzbudjeno : 

Ah, šta ti znaš, kako je meni bilo ! Nije 
se to više dalo snašati. A onda, znao sam, da 
me ne bi. bio držao dulje od jeseni — a kud 
sam onda pristao ? . . . 

TUNJA: 

Znam. Mande ga je huckala, da te otjera. 
Zbog toga se valjda i miljila oko njega. 

MILE bijesno : 

Ma jest sva prokleta . . . 

TUNJA: 

E, krivo je njoj, što si se ti privezao uz 
Franjku ... Da si je samo vidio, dok je sa 
mnom pripovijedala. Kaže : ,,Baća Tunja, 
pozdravi mi moje „milovanje ’ i reci mu, neka 
se spremi, da prijedje k meni. U Tominoj kući 
ne će gospodariti, van ako hoće služiti mene i 
moga Matu” 

MILE 

ga gleda časak razrogačeno, onda uzbudjeno : Slu¬ 
žiti . . . služiti! . . . Smirivši se malo. Uvijek 
tjerati t u d j e konje, orati t u d j e polje, 
svažati t u d j e žito . . . Ne znaš ti, Tunja, 
kako je to . . . 


TUNJA': 

Znam, brate. Nisam ni ja oduvijek gazda. 

MILE : 

Nisi oduvijek, ali sad si svoj . . . Sto puta 
sam poželio, da mi je moga samo koliko bi 
dlanom pokrio. 

TUNJA nastavlja : 

I još mi reče : ,,Ne će mu ni u mene biti 
rdjavo !” . . . 

MILE gorko : 

Znam. Moći ću kadgod i Matu zamijeniti, 
ha ! . . . Ali slugan ću biti, slugan,kao što sam 
i danas, kao što sam bio. uvijek i douvijek . . . 
Pauza. 

TUNJA: 

Da — e, a šta ćeš . . . ? Pauza. Opaka je. 

MILE : 

Opaka. 

TUNJA: 

Samo da se nisi s njom nigda sprtljavao... 

MILE : 

A, koja hasna o tom divaniti. Zamisli se. 


TUNJA: 

Ma znam ja, da nije. Onda je to tebi godilo. 
Najljepša snaša, luduje za Ličaninom, za slu¬ 
ganom. 

MILE : 

Pa to je, da. Oni su mene prezirali, što 
sam sirotan, a ja sam njih mrzio zbog toga, 
što svega imadu. Da je meni bilo samo mivičak 
onoga, šta oni imadu ! . . . Časak duboka šutnja. 

TUNJA: 

A ovaj, zna li Franjka ? 

MILE : 

A, odakle ! Znaš, kakva je. Ne bi ona toga 
mogla podnijeti . . . Opet šutnja. 

TUNJA: 

Samo si se metnuo u nesreću. Gad je 
Mande. 

MILE srdito : 

Samo neka pripazi, moglo bi joj presjesti. 
Hrabreći sama sebe : Pa i tko će joj vjerovati. 
Zna se, da je osvetljiva. 

TUNJA: 

Slaba ti je to nada, moj Mile. Gledao sam 
je, dok je sa mnom pripovijedala. Puna je otro¬ 
va, kao zmija. 

MILE,: 

To je zbog toga, što sam je negdje prije 
odbio. 

TUNJA: 


MILE : 

Eto, tako — gadi mi- se ... . Kad se samo 
sjetim, kako je kuckala Tomu na me i na onu 
kukavicu. Nigda mi nije bilo za mene, ali me 
boljelo gledati, kako ono naderano krme muči 
Franjku. Nakon stanke : Samo neka mi nju ne 
dira, jer bi mogla nagrajsati ... ljuto ! . . . 
Pauza. 

TUNJA: 

A šta znaš ? ! 

MILE : 

Ne znam šta, ali znam, da ne puštam s la¬ 
koga ono, čega sam se jednom uhvatio. Ili zar 
da sam se zbog toga mučio i radio, i na koncu 
staroga djavla — 

13. PRIZOR. 

MILE. TUNJA. FRANJKA. 

FRANJKA 

je upravo unišla. Ona nije čula njegovih riječi, samo 
je vidjela, da je uzrujan, pa misli, da je s Tunjom 
razgovarao o tome, što je Mate Tadin govorio : 
Ta nemoj, Mile, ne treba da se zabrinjavaš 
zbog toga. Sve će se to urediti . . . 

MILE 

zamišljen je, šuti — onda odjednom, kao da je tek 
sada čuo Franjkine riječi : Šta će se urediti ? 

FRANJKA: 

Ma to, da ostanemo u kući. Eto govorila 
sam sa strinom Maricom. Ona kaže : Ne boj 


Pa rad šta ? 




se. Eto, kaže, bila je tu prije koji deset godina 
upravo takova zgoda. Umro Petra Stakin, a 
ostala djeca od prve žene, pa je udovica lijepo 
gospodarila sve dok djeca poodrastoše. 

TUNJA: 

Pa, da. Može to biti — i ja znam za takovu 
zgodu ondje gore, kod nas u Lici. 

FRANJKA: 

Kaže strina Marica : „Samo ti lijepo otidji 
u općinu do gospodina bilježnika i ponesi mu 
jabuku, pa će on to sve narediti, kako treba.” 

TUNJA 

gleda Milu, koji samo zuri preda se. Htio bi otići, ne¬ 
prilično mu je. — Tek onako, da nešto rekne Franjki: 
Hoće, hoće ! Odjednom se digne, naglo : E, laku 
noć, idem ja ! 

MILE se i ne makne. 

FRANJKA1 

Laku noć, baća Tunja ! Tunja izadje. 

14. PRIZOR. 

FRANJKA. MILE. 

FRANJKA 

nastavlja. Nju je razgovor s Maricom tako umirio, 
te ona u svom zadovoljstvu i ne opaža, da je Mile 
pravo ne sluša : Mi ćemo sada u nedjelju k bi¬ 
lježniku. Pa neka on to uredi, da bude mir. 
Strina Marica kaže : ,,Eto, svi mi znamo, kako 

je bilo s Tomom. Ni za što se on nije brinuo. 
Sve je ostalo na tvojim i Milinim ledjima. A 
sve se lijepo održalo.” — Pa i ja tako mislim. 
Pošteno smo radili — — Odjednom je primijetila, 
da je Mile i ne sluša : Mile ! . . . Ti kanda i ne 
slušaš ? . . . 

MILE 

ne miče se, tek da nešto rekne : Kako ne bih slušao ? 
FRANJKA : 

Ma eto, ja ne znam . . . Tako si nekako 
čudan. Šta ti je ? . Prišla mu je iza ledji 1 
prihvatila ga za rame. 

MILE 

vidi se, draga mu je njena blizina, ali svejedno ostaje 
miran ko 1 prije — meko : Ništa meni nije, 
Franjko, ništa . . . Digne glavu i privine je k sebi 
. toplo : Eto tako . . . mislim . . . sirote smo 
mi . . . sirote i kukavice . . . 

FRANJKA ga pogleda, utješljivo : 

Idi, Mile, što govoriš. A kako si ono ju¬ 
tros divanio . . . 

MILE se osmjehne gorko : 

Jutros ... da . . . 

FRANJKA: 

Mladi smo i zdrave su u nas ruke. 

MILE je prekide : 

Zdrave . . . Pogled mu pane spram sobice, u 
kojoj je Tomo, a da ona toga nije ni opazila : — 
Ali koja hasna ! Kao da se ispričava : Eto čovjek 

sve nešto smišlja, muči se, gradi, i onda od¬ 
jednom, kao da se sve nekud srušilo . . . sve 
nekud propalo . . , A nije, što bi bio kriv . . . 
ne . . . nema tud krivnje. Odjednom se trgne, 
gorko, bolno: Evo, vidi ove ruke. Jake su i pune 
žuljeva ... A sve sam ove žuljeve nabio pre¬ 
vrćući t u d j e, vukući t u d j e i nigda i ni¬ 
komu za hasnu ; za hasnu onim curetinama i 
bircuzima po Brodu i Bosnoj. Sve žešće : A ja, 
a ti, a evo svi mi — i ona sitna dječica, šta je 
nama svima ostalo od toga ! Pa je li to pravo ? 
Smije li to biti ? . . . Ima li onda kakove kriv¬ 
nje u tome, ako sam — Prekine se : Ne, 
Franjko, ne razumiješ ti toga, ne znaš ti, 
kako je meni bilo — meni, koji sam odrastao 
ondje, gdje se mučiš na parcetu zemlje 
ko marvinče. Snašaš je u naramku kao 
dijete, njeguješ je i pjestuješ, dok izmuzeš 
iz nje stručak zelja, ili batvo kukuruze . . 
A ovdje, pravo reći, samo malo počeprkaš po 
njoj, pa legneš u hlad i čekaš, dok sazrene . . . 
Ne znaš ti, kako je meni bilo gledati mladost 
moju, gdje mi prolazi u sluganstvu ... A mo¬ 
gao bih — oh, koliko sam kršan, mogao bih . . 

Pruži ruke, sjedne, gleda preda se : A sad evo gle, 

-— sve je zaludu . . . sve . . . sve . . . Pauza. Spusti 
glavu na dlanove : Prolazit ce dani i sve ce biti. 
kao što je i bilo ! ... Ja ostadoh sluganom . . 

FRANJKA 

ga je cijelo vrijeme gledala začudjenim pogledom. Nije 
ga pravo razumjela. Pridje k njemu, podigne mu glavu, 
jednom ga rukom ogrli, a drugom mu skida pramove 

sa čela, gladi po vratu i ramenu. Zabrinuto : Šta 
ti to, Mile, govoriš ! . . . Zašto tako govoriš ? . . . 
Evo sam ti kazivala, da ćemo odmah u ne¬ 
djelju do bilježnika. Ima u mene nekoliko 
groša, za koje^nitko znao nije. Bit će gospodinu 
jabuka, pa će — da vidiš — 

MILE je naglo prekine : 

Znam, znam ... U to se začuje, kako za- 
škripaše drvena vratašca na hodniku i gotovo isti 
tren osvane na pragu MANDE TAD I NA. 

15 - PRIZOR. 

PRIJAŠNJI. MANDE TADINA. 

MILE i FRANJKA su prvi čas osupnuti s Man- 
dina dolaska. A i Mande kao da se nije nadala, da će 
ih naći onako privinute jedno uz drugo. 

MANDE TADINA : 

brzo se snašla. Slatko — porugljivo : Gle gle go¬ 
lubova. 

FRANJKA 

se odmakla od Mile, šuti. 

MILE poslije časa — osorno : 

Šta je — šta bi ti ? 

MANDE TADINA slatko — porugljivo : 

Juh, šta si tako skočio ! Valjda nisam — 
Bože prosti — Tomo pokojni ! Evo, pogledji 
me ! Okrene se koketno. 

* 

MILE ponavlja osorno : 

Šta si došla ? ! 

FRANJKA 

malo ujedljivo, ciljajući na Mandin odnošaj s Tomom, 
pokazuje spram sobice : Došla „cura , da vidi 
švaljera. 

MANDE TAD INA s prikrivenom zlobom : 

Nisam „curo”, već da vidim tebe , . 

MILE 

grubo, ali s nešto manje jarosti : Šta hoćeš ? ! 
MANDE TADINA 

sjedne na klupu, ledjima okrenuta stolu. Nogu je pre¬ 
bacila jednu preko druge, da joj se vide crvene čarape. 
Jednom je rukom podbočila glavu odostraga, a drugu 
je pružila po stolu. Poslije teške pauze, izazovno gle¬ 
dajući Franjku i Milu, koji ostadoše stojeći : Došla 
sam po svog čovjeka — vidjela sam Tunju, 
gdje je izišao. Mili značajno, naglasujući : I di¬ 
vanila sam s njim ... pa ako ćeš pravo, čekala 
sam ga — Opet kao prije : Pa mislim, možda je 
Mate još tu — 

FRANJKA : 

Mogla si Tunju pitati, on bi ti rekao 
MANDE TAD INA 

prekida je — opet Mili : Jest, Tunja mi je rekao, 
sve! 

MILE plane : 

Kad ti je rekao, onda se nisi marila svraćati. 

Ili si po što drugo došla ? 

MANDE TAD INA zajedljivo : 

Jesam, golube, jesam. Samo se toliko ne 
ljuti. Plane : Trebao bi znati, da sam ja sad 
gazda u ovoj kući. 

FRANJKA hrabro : 

To će se vidjeti ! 

MANDE TADINA 

udari šakom o stol i pogleda Milu: I hoće ! ! 
Gleda ga pronicavo, prijetećim pogledom. 

MILE nešto pokorniji : 

Idi, kažem ti ! Šta si došla ovamo ! 

MANDE TAD INA : 

Govoriti hoću s tobom. 

MILE kao gore : 

Šta bi ti meni imala kazati, šta ja ne bih 
već znao ? 

MANDE TAD INA gleda ga pronicavo : 

Čini ti se ? ! A ja mislim, da bi . . . pu¬ 
no .. . 

MILE kao gore : 

Divani ! 

MANDE TAD INA poslije pauze : 

I zid j i na čas. 

FRANJKA pogleda Milu. 

MILE kao gore : 

Možeš ti meni i ovdje kazati. 

MANDE TAD INA 

gleda ga uporno, naglaskom : Zar?!... Pauza. 

MILE 

predavajući se, svejedno mu je, šta bilo da bilo. Slegne 
ramenima : A, kako ti drago ! Ja nikud ne iz¬ 
lazim. A ti, ako ne ćeš, ovdje su ti vrata ! . . . 

MANDE TADINA 

planuvši, ustane, gleda ga prijeteći : Čuvaj se, 
Mile ... Još si sluga ... a ovdje sam ja gazda ! 

MILE 

se nemilo lecne, skoči, ali ga Franjka zadrži. 

FRANJKA: 

Nemoj, Mile ! Nemoj ! 

MANDE TADINA 

je prekrstila ruke i motri ga mirno, izazovno. Casak 
napeta šutnja. Mile i Mande gledaju se bijesno. Onda se 
Mande zadovoljno nasmiješi, makne i podje k vratima. 
Na pragu : 

Požuri se, Mile. Ja te čekam vani. Izadje. 
MILE 

stoji čas i gleda u pod, bori se, a onda, kao da ga nešto 
gurnulo, isprsi se i podigne glavu. 

16. PRIZOR. 

MILE. FRANJKA. 

FRANJKA 

pridje k njemu, obuhvati ga oko vrata —- moleći : 

Ne idi, Mile 1 Mogao bi učiniti zlo. 

MILE 


je pogleda bolno, ne može joj kazati, što mu je. 

MANDIN GLAS izvana : 

Hoćeš li skoro, Mile ! 

FRANJKA kao gore : 

Mile, ne idi ! . . . Sumorna pauza. 

MANDE TAD INA izvana : 

Požuri se, da se ne pokaješ 1 

FRANJKA 

opet obuhvati Milu, molećim glasom : Nemoj . . • 
Metnut ćeš nas u nesreću. 

MILE se trgne silom, mirno : 

Ta, pusti me. Ne boj se ! Eto mene odmah 
natrag. 

FRANJKA 
stisne se jače uza nj. 

MAND IN GLAS zove : 

Mile ! . . . 

MILE 

nestrpljivo, uzrujano makne Franjku od sebe, poleti 
na vrata — s gnjušanjem : Uh,. kaka je gadna ! 
Izadje naglo. 

FRANJKA 

ostane na čas ko ukopana gledajući na vrata, kojima 
je nestalo Mile. Onda klone na klupu, zarije glavu u 
ruke i zajeca. 

ZASTOR. 

ČIN TREĆI. 

Tri mjeseca protekoše. Svijetla je jesenja noć, 
tek mjesec još nije izišao. Malo više u pozadini lijevo 
velika peć za pečenje kreča. Peć se nalazi na pod¬ 
nožju brežuljka. Sprijeda je otvor, kroz koji se ba¬ 
caju drva, a gore ždrijelo, iz koga sije jarko crveno 
svijetlo. Samo svijetlo, bez plamena. Nešto poviše 
ždrijela otkopan je brijeg, pa je nastala staza, koja 
je najšira upravo iznad ždrijela. Dalje se brežuljak 
opet uzdiže. Raste tu i nekoliko grmičaka borovice i 
dva tri borića. 

Časom se čuje daleko iz sela lavež pasa. Onda 
opet, kako po nedalekom drumu prolaze kola. Kočijaš 
potiho pjeva i fićuka. Jednu strofu pjeva, drugu fi- 
ćuka. Daleko u gori zamnije djevojačka pjesma, više 
nalična plaču i naricaljki. Kadikad dopre negdje iz¬ 
daleka, kao da ga vjetar zanese, pjevanje kola i pod- 
cikivanje djevojačko. Ali to mora da je vrlo daleko. 
Subota je. 

i. PRIZOR. 

MILE. MANDE TAD INA. 

MILE 

baci dva trupčića u peć, a onda stoji pred njom i gleda. 
Uto eto i Mande Tadine s lijeva, iz polja. Za¬ 
mamna je, ko uvijek. Veselo se smiješi. 

MANDE TADINA 

došla je Mili iza led ja, udari ga lako rukom po ramenu : 

Dobar veće, Mile ! 

MILE se okrene, pogleda je : 

Dobar veče ! — Otkud ti ? 

MANDE TAD INA 

sjedne na trupac nedaleko peći : Iz polja. Bila sam 
prigledati govedima. 

MILE : 

Pa kud si pošla ? 

MANDE TADINA: 

Eto upravo k tebi. Prebacujući : Jučer mi 
nisi dolazio . . . 

MILE : 

Nisam mogao — 

MANDE TAD INA 

vragoljasto se smiješi, vidi se očito, dobre je volje : 

A šta ona ? A ? 

MILE: 

Tko ? 

MANDE TADINA: 

Ta ona tvoja . . . Srela sam je jutros na 
vrelu. Ih, alaj me je bijesno pogledala, kao da 
će me sad na probosti očima. A mene sve jezik 
svrbi, da joj doviknem : Samo gledaj, trulja- 
rice, i noćas me je Mile ljubio. 

MILE se žestoko lecne : 

Šuti ! Ne spominji nju ... 

MANDE TADINA uozbiljivši se : 

A šta si tako skočio ? 

MILE : 

Ne zadirkuj u nju ! 

MANDE TADINA: 

A ko je ona ! Smet nekaki! 

MILE oštro : 

Još jednom ti kažem, Mando, ne zadirkuj 
u nju. 

MANDE TADINA začudjeno : 

Ti se kanda prijetiš ? . . . 

MILE uzbudjeno : 

Kažem ti samo, mani se nje : 

MANDE TADINA : 

Čudno ti to, Mile, govoriš. Mislila bi, da — 
MILE upane : 

Mislila ti, šta mu drago, tek u nju ne diraj. 

MANDE TADINA poslije časa : 

A — nosi je djavo ! De sjedni ovamo do 
mene. Povuče ga za ruku k sebi : Slušaj, Mile ! 

MILE : 

Što je ? 

MANDE TADINA: 

Mate je pristao, da ti prijedješ k nama u 
kuću. 


MILE začudjeno : 

Kako u kuću ? 

MANDE TADINA: 

Pa — tako. Da budeš naš. 

MILE : 

Jesi li ti poludila 1 A šta bih ja u vašoj 
kući ? 

MANDE TADINA: 

Bože moj, šta ! šta i u Tominoj. 

MILE se stane na silu smijati : 

Sluga, je li ? 

MANDE TADINA: 

Ta, da, sluga. Pa šta će ti faliti. Bit će ti 
bolje nego u Tominih. Mate nije rdjav čovjek, 
a gazdarica — ej . . . Provuče mu ruku ispod 
njegove. 

MILE : 

Nemoj, ostavi ... 

MANDE TADINA obijesno : 

Ah, šta me se tiče 1 Umiljavajući se oko 
njega. Mile se vješto svladava. Da znaš, koliko 
sam mu morala divaniti. Ovi razdjelnici na- 
huckali ga na te, pa on ni čuti. A ja njemu : 
„Vidiš, kako je Tomi bilo lijepo uz Milu, 
nigda se njemu nije trebalo brinuti za kuću i 
zemlju. . . . Sve je bila Milina briga” ... Pa 
ovamo, pa onamo, i onda ga nekako preokre- 
nem. — „Neka bude — kaže — uzet ćemo 
ga 1 

MILE : 

Da, „uzet ćemo ga”, kao marvu što se 
uzimlje. A gazda nek uživa . . . 

MANDE TADINA; 

Pa ne će ni tebi faliti. Bit ćeš ko u svomu. 
Moći ćeš štogod i uštediti — — Ja ti ne ću 
paziti na to. A Mate, za njega lako — 

MILE ustane, odlučno : 

Ne ću . . . 

MANDE TAD INA se takodjer digne : 

A rad šta ? Rad Franjke, je li ? ! . . . Ti 
još uvijek za njom pristaješ. Ali čuvaj se, Mile! 
Ja ne ću da te znam s njom pod istim krovom. 

MILE plane, ali se opet svlada : 

Ta razmisli sama, kako ću ja sad na zimu 
u drugu kuću ? Sluga se naimlje na proljeće, 
kad počne posao, a ne na zimu, da badava 
jede. Pauza. Ne velim ja baš da ne ću, ali ne 
ću sad odmah. Ne mogu. Pauza. I red mi je, 
da ostanem u Tominoj kući do proljeća — 
takva je i pogodba. Pa i sramota bi mi bila — 

MANDE TAD INA : 

Ah, kakva sramota ! Pa i ako — šta te 
se tiče. Moj te Mate hoće, a ja . , , Umiljavajući 
se : Tko će mene zimi milovati ? 

MILE ; 

Pa mi ćemo se sastajati, ko i dosad. A kad 
prodje zima ... 

MANDE TADINA; 


ga časak gleda, a onda odjednom, kao da se nečem do¬ 
sjetila : Čuješ, Mile, da nije štagoder drugo ? . . . 

MILE : 

Šta bi bilo ? 

MANDE TAD INA : 

Franjka je stala nešto krupniti. 

MILE ravnodušno : 

Nisam opazio. 

MANDE TAD INA : 

Kad bi to bilo, ja ne bih mirovala dana ni 
noći, dok je ne bi izgrizla iz kuće. Ne bi, duše 
mi ! ... A i sud ne bi dao, da prikraćuje To- 
minu djecu hraneći kopile. 

MILE 

uhvati je za ruku — mireći je : U, kaka si ! Ko 
vatra ! Ne može čovjek s tobom ni divaniti. 

MANDE TADINA 

ponešto svladana, toplo : Može, Mile, može. 
Nisam ja taka. Samo kad me nešta za srce 
ujede, onda obnevidim. 

MILE gladi joj ruku : 

Pa šta ti je ona skrivila ? Vidiš, i ne zna 
se, da je živa. 

MANDE TAD INA 

prekine ga — sa gorčinom : Šta mi je skrivila ? ! 
Nije li mi tebe preotela ! . . . A još da po ne¬ 
sreći rodi, znam, da bi se opet knjoj priklonio. 

MILE oprezno : 

... Pa nisi ti baš za mnom tugovala. Ni¬ 
sam ja bio jedini. ... Šta ti je baš do 
mene ? . . . 

MANDE TADINA 

gleda ga zaljubljeno : A zar ja to znam ? . . . 
Nešta je u tebi, što me mami. Otkako si me 
ono ostavio, bila sam istina svačija. I crnom 
bi se Ciganinu podala. Ali željela sam samo 
tebe ... I u danu i u noći; Prkosila sam ti, 
mrzila te i učinila bih ti svako zlo, a opet ni¬ 
sam mogla proživjeti dana, a da te gdjegod ne 
vidim. I šta si ti bio hladniji ... i šta je tebi 
manje bilo do mene, to sam ja tebe jače že¬ 
ljela . . . Privine se čvršće uza nj. Mile pomalo po¬ 
pušta, i on kao da se ne može odrvati njenoj strasti, 
obuhvati je gotovo besvijesno. — Mande posve 
svladana : ... I sve bi ti mogac učiniti od mene, 
sve, štogod bi htio . . 

MILE 

se pomalo vraća svijesti. Prijedje rukom preko očiju, 
otare rukavom znoj sa čela i oprezno pridiže Mandino 
gornje tijelo sa svoga koljena : Otidji, otidji sad, 
ko Boga te molim . . . 

MANDE TAD INA 

svladana strašću, gotovo šapćući : Hoćeš li doći 
noćas ? 

MILE 

šuti, mukom se svladava. 


MANDE TADINA 

prigušeno, dršćući, ponavlja : Hoćeš li doći ? . . . 

MILE nesigurno : 

Ne znam . , . vidjet ću . . 

MANDE TAD INA. : 

Ne obećavaj, ali dodji . . . Čekat ću te, 
kako lišće rosu čeka . . . Gleda ga plameno i po¬ 
lako odilazi naokolo iznad peći, da ga dulje vidi. 
Kad dodje gore, ožari je na čas ono jarko svijetlo, pa 
bude sva kao krvava. 

2. PRIZOR. 

MILE, zatim BABA LIZA. 

MILE 

kad je Mande nestalo, očajno se uhvati za glavu i 
sklopi na čas oči. 

BABA LIZA 

dolazi s desna sprijeda, tako da je Mile odmah ne vidi. 
Ona je vidjela Mandu, pa je čas pričekala, dok je ova 
otišla. Budući da ju Mile nije zamijetio, nakašlje se 
dva tri puta. 

MILE 

okrene se i prepoznavši je neugodno ga se dojmilo. 
Diže se i podje joj ususret : Dobar veče, strino 
Lizo. Hvala vam, da ste došli. Ja bih bio sam 
došao do vas, ali teško mi je od posla. 

LIZA sjedajući : 

Ništa to. Nego baš sam se sada načekala. 
Htjedoh već i otići, ali kad mi ono Tunja reče, 

neka odem do tebe, mislila sam, mora da 
je nešto važno. 

MILE šuti. 


LIZA 

ne zna, kako da prijedje na stvar, tek da nešto rekne : 
A ti ćeš noćas ispeći ? 

MILE nevoljko : 

Mislim, da. Pauza. 

LIZA 

se nakašlje, da podsjeti Milu, da joj rekne, rad šta ju 
je zvao. 

MILE 

nekako mu je teško otpočeti — ne zna, kako bi. Tek 
da nešto rekne : Pa kako zdravlje, strino Lizo ? 


LIZA : 

E, tako, tako, starost — slabost . . . Opet 
pauza 0 


MILE. 

se odjednom odvaži : Hoćete li mi pomoći, strino 
Lizo ? 


LIZA 

se namjesti, zna, sad će čuti ono pravo.— Ljubezno : 
Kako ne bih, đraško. Ta zar je baba Liza 
ikoga odbila ? 

MILE : 

Znam . . . Ali trebalo bi odmah. I onda — 
ne bi se smjelo znati, nikako . . . 

LIZA : 

Ne boj se, draško. Ta nije to djevojka. Da, 
da, razumijem, ne će se mladoj kvariti ljepotu. 
Pa i briga je dijete . . . Pauza. 

MILE polako, zabrinuto : 

Ma, da. Samo ne znam, kako bi . . . Znate, 
strino, ne će ona htjeti . . . 

LIZA : 

Hoće, hoće — ne boj se ! . . . Samo ti to 
ostavi meni. 

MILE zabrinuto : 

I slušajte, strino, da ne nastrada . . . 

LIZA : 

Ta ne boj se ! Pazim ja. Pa onda, znaš, 
primaknut ćeš još forintu . . . znaš, i baba Liza 
mora živjeti . . . Svatko ima svoj krušac. Ko 
ovakav, ko onakav, a baba Liza, eto, nije ni 
ona najgora; Kolikim li sam ja već spasila po¬ 
štenje i ljepotu. Pogleda ga značajno. 

MILE : 

Dobro, strino Lizo, bit će . . . Samo ako 
vas posluša i ako sretno prodje ... . 

LIZA ustajući : 

Ni brige te za to ! . . . Otići ću ja do nje 
još noćas. Dok oni njeni razdjelnici polegnu. 
Jer da me vidi baba Manda, odmah bi znak... 
Polazeći. Evo idem ja, neka me nitko tud ne 
zateče . . . Laku noć, Mile ! Ode desno. 

MILE podje par koraka s njom : 

Laku noć, strino Lizo ! 

Ađela MilČinović : Bez sreće 

3 . PRIZOR. 

MILE. FRANJKA. 

MILE 

je sio na trupac uz peć i zazurio se u plamen. Mje¬ 
sečina se polako razlijeva krajinom. Negdje daleko 
u gori zamni pjesma. Tužna je i kao da se s njom 
otkida pola djevojačkoga srca. I Mile postaje sve 
tužniji. Glavu je podbočio rukama i zavezao se u 
misli. Časak je sam na sceni. Tada dolazi s desna 
FRANJKA s košaricom naruči. Nosi mu večeru. MILE 
je ne opazi sve dok mu se posve ne približi. Gleda ju 
tren čudno i kao uplašeno, gotovo htjede skočiti. 

FRANJKA 

izgleda ispaćeno; — mirno : Ja sam, Mile . . . 

MILE je pogleda sućutno : 

Gledao sam u vatru, pa mi se vid zamaglio. 
Učinila si mi se, kao da nisi živa . . . 

FRANJKA malo prebacujući : 

Mislila sam, da ćeš doći kući večerati. 

MILE : 

Nisam mogao ostaviti peći. 

FRANJKA: 

Zar nije Tunja dohodio ovamo ? Vidjela 
sam ga, kad je prošao kraj kuće. 

MILE : 

Svratio se, da . . . čas prvo . . . Ali je 
odmah otišao do stećka, da pogleda, ima li 


vode za meljavu. Šutnja. Mile gleda preda se. 
Franjka bi nešto htjela reći, ali kao da se pravo ne 
usudjuje. 

FRANJKA 

uzdahne. A kad se Mile i ne makne, spusti košaricu 
na zemlju, sjedne na kamen i podboči glavu rukama. 
Obojica ostaju tako časak tihi i nijemi. Tada Franjka 
skine peškirić s košare i pogleda Milu : Ohladit 
će večera ! 

MILE digne glavu : 

Baš i nisam gladan. 

FRANJKA nastavlja svoje misli : 

Nigda te kući . . 

MILE 

nekud izbjegava taj razgovor. Izvadi iz košare zem¬ 
ljani pladanj pražetine sa slaninom i komad kruha, 
pa uzme jesti. — Tek da nešto rekne : De i ti malo, 
bit će mi sladje. 

FRANJKA: 

Ne mogu. Šutnja. 

FRANJKA nastavlja : 

Promijenio si se, Mile, promijenio, kako 
se nigda ne bih nadala. Više kao sama sebi, ki¬ 
majući glavom : Ohladnio si . . . ko zasitio se . . . 

MILE 

je prestao jesti. Posljednji mu zalogaj kao zastao u 
grlu. Vidi se, teško mu je ; bole ga njene riječi, ali se 
suzdržava : Ti, Franjko, i sama ne vjeruješ u 
ovo, što govoriš. Ti znaš, da si mi draga ko 


vid očinji. Ali ma, eto, ne mogu ja spram 
sile ... Ne mogu, kako bih htic ... Pa i 
ne da se tc . . . 

FRANJKA: 

Pa tko nam smeta ? Tko nam šta može ? 
Tu smo ti, ja, pa Bog na nebesima. 

MILE : 

Ne razumiješ ti toga, Franjko. 

FRANJKA : 

Možda i ne razumijem . . . Ali ne marim, 
što ne razumijem. Ja samo znam, da si mi ti 
sve ; i otac i mati, i brat i sestra. I nikoga ja 
nemam do tebe i života moga . . . Nakon stanke : 
A sad, otkako znam, da pod srcem nosim... 

. MILE 

žestoko je prekine i prihvati za ruku : Franjko, 
duše ... 

FRANJKA začudjeno, uplašeno : 

Što ti je ? 

MILE : 

Ma ove . . . ovo što kaže? . . . dijete . . . 

FRANJKA kao gore 
Šta je tebi, Mile ? 

MILE šuti, bori se. 

FRANJKA nastavlja : 

Nismo li mu se oboje radovali F . . . Nisi 
li upravo ti raspredao, kako će to lijepo biti, 
kad bude onaki mali crvić uz nar . . . 


84 


MILE naglo : 

Ma jesam . . . jesam . . . Ali eto, sad . . . 
Samo kad ne bi sada bilo . . Za godinu, dvije... 
onda, dok se okućimo . . . dok . . . 

FRANJKA zajaukne : 

Dakle je istina, što cijelo selo govori. 

MILE u strahu ? 

A što govori ? 

FRANJKA 

nastavlja, ne obazirući se na njegovo pitanje : 
A ja sam eto slijepa kraj zdravih očiju. Nisam 
vjerovala, nisam mogla vjerovati . . . 

MILE kao gore, nestrpljivo : 

Šta je, šta govori, šta nisi vjerovala ? 

FRANJKA : 

Eto to! — Zaplače. 

MILE : 

O, Isuse, — ta kaži već jedanput, šta je ? 
FRANJKA jecajući : 

A ja bih se bila zaklela . . Mislila sam, 
šta je bilo s Mandom nekad, bilo je. Ne će Mile 
toga meni učiniti . . . 

MILE 

kao da mu je odlanulo. Pridje k njoj i stane je milo¬ 
vati : O, ljudi, kakovo si ti dijete. Zar bih ja 
tebe mogao zamijeniti s onom ondje ? ■ ■ ■ 

FRANJKA : 

A tko da razumije vas muškarce. Sve, 
šta je muško u selu, sve je psuje, a sve za njom 
luduje. 

MILE: 

Pa tko ti veli, da sam i ja takav ? 

FRANJKA : 

A, kojetko. I noću su mi znali zakucati 
na pendžer : ,,Eno ti Mile s Mandom Tadinom.” 
— A meni je, kao da mi je tkogod nož u srce 
rinuo . . . E, šta sam se suza nagutala u takove 
noći . . . Više put mi bude, legnem . . . zatvo¬ 
rim oči . . . sad ću da zaspim ... A onda od¬ 
jednom samo mi krv navali u glavu i budne 
mi kao da vidim tebe i nju zajedno . . . Sad tu 
kod krečare, onda u gori . . . kod stećka ... u 
Tadinom sljiviku . . . Pauza. Tare suze. Neke 
mi noći došlo opet tako, i nisam više mogla 
obastati u kući. Prebacim suknju i istrčim na 
dvorište. Ni sama ne znam, kud bi bila odlu- 
njala onaka mahnita, da se nisam kod kapije 
srozala na zemlju. 

MILE s bolju : 

Sirotice moja. A ja mislim, Franjka lijepo 
spava, pa šta ću je buniti. A sna joj treba više 
no ičesa. 

FRANJKA: 

Trebalo bi ga, da. Izmuči me ovo preko 
dana i ma da su mi te muke drage, ipak su 
muke ... 


MILE milujući je, oprezno : 

Pa tomu se još da pomoći . . . 

FRANJKA : 

Čemu se da pomoći ? 

MILE kao gore : 

Pa tomu, da te muke prestanu . . . 

FRANJKA : 

Šta ti to, Mile ? 

MILE: 

Ta ne ćeš ti biti ni prva ni posljednja . . 
Eno babe Liže — ne ceš ni osjetiti. 

FRANJKA: 

O, Mile, i ti to m e n i govoriš ? 

MILE : 

Slušaj, Franjko ! Poslušaj me... nešta će 
se morati uraditi ... 

FRANJKA 

stane plakati, uvjerena, da Mile tako govori zato, jer 
ne ljubi više nju, nego Mandu. 

MILE nastavlja : 

A dok je nas dvoje živih, bit će i toga. 
Samo da ne. bude sada. Kad Franjka ne odgovara, 
nego i dalje plače : Znaš, cijelo će selo graknuti . . . 

FRANJKA : 
šta će nam selo ? 

mile : 

Ma jest, ali eto tako ... I kod suda bi 
nam moglo škoditi . . . Sigurno će nam škoditi 

FRANJKA: 

Kako kod suda ? 

MILE : 

Pa kod rasprave. Kazat će, sad ćeš ti više 
gledati svomu djetetu već Tominima, pa ti 
ne će dati, da ostaneš u kući ... A kud smo 
onda pristali ? Promisli ... Eto vidiš ... A 
sad se još dade svemu pomoći ... 

* FRANJKA braneći se : 

Ne ću ... ne ću, ne ću, duše mi, ne mogu... 
Sve bih tebi za volju, samo to ne mogu, pa ma 
umrla na mjestu ... 

MILE : 

Znam ja, da ti je teško .. . znam . . . Nije 
ni meni lako ... Ali eto, promisli mimo . . . 
Ne kažem ja, da to mora biti ovaj čas . . . Dok 
se malo smiriš, dok promisliš sve . . . 

FRANJKA: 

Nema tu šta promišljati, Mile ,. . Čovjek 
je, stvor Božji . Moja krv ... i tvoja, Mile... 
Tri sam godine bila žena, a nisam imala dje¬ 
teta . . . ničesa, šta bi bilo moje ... A vidiš, 
sada patim se . . . boli me mnogo toga ... i 
zbog tebe, Mile, ali kad se sjetim djeteta, nekud mi 
je laglje ... i sve onda rado snašam ... i voljela 
bih s njim ići po svijetu kruha prositi, negoli — 

MILE : 

Ali, Franjko, čuj me... . 

FRANJKA; 

Ne, ne, Mile . . . Ne ću da čujem . . . Ni¬ 
šta . . Razumi : ništa ! Ne, ne . . . Ne, ne. 
NE ! Žestoko, kao da se brani od nečesa. Onda 
odjednom udari u grčevit plač. 

MILE očajan, bespomoćan : 

* Oh, Isuse, Franjko, ta ne plači — ne znaš, 
kako mi je ... A mogao bi i tko doći . .„ Kad 
ona ne prestaje plakati, tetoši je ko dijete : Gledaj, 
Franjkice . . Oh, Isukrste, daj, budi pa¬ 
metna . . . ajde, podji kući ... I ja ću skoro 
doći ... Ajde, na, molim te . . . Čuješ, netko 
dolazi . . . Čuje se razgovor seljaka, koji se bliže. 
Ne budi dijete ... Ja ću doći . . . Zamolit 
ću Tunju, da me zamijeni kod peći. Ajde lijepo, 
ajde. Pomaže joj ustati. 

FRANJKA 

je prestala jecati, tare suze pregačom i prepušta se 
Mili, da je povede. Oboje odu polako nalijevo. 

Uto eto seljaka s desna. A i Mile se začas vratio. 

4. PRIZOR. 

MILE. ČIČA MIJO. ZOLIĆ. KNEZ PERA. GJURA. 
ŠTIPA LUSTIGOV. TUNJA. 

Prilaze k peći, griju se. Mijo i Zolić sjednu dolje 
kraj Tunje i Mile, a Knez Pera, Gjura i Štipa ostanu 
stojeći. 

MIJO prilazeći prvi : 

Dobar veče ! 

MILE : 

Dobar veče, čiča Mijo ! A otkud vi ? 

KNEZ PERA : 

Eto našli se u mlinu. 

ZOLIĆ : 

Pošli, da probamo ljetošnju rakiju. 

MIJO 

blizu peći tare ruke, da se ugrije : I jesi li vidio, 
kako je to žastudilo ? 

KNEZ PERA : 

Ništa to, samo kad ne pada. Ove je godine 
baš vrijeme poslužilo. 

TUNJA: 

Baš dobra ljetina. 

ZOLIĆ : 

Samo da još malo potraje, dok svezem 
otavu. 

MIJO : 

E, da hoće. U mene ima još pet vozova 
vani. 

ZOLIĆ : j 

Bome ima i u mene. i 

KNEZ PERA : 

A što ti, Mile ? Jesi li ti već sve poizvažao ? 


MILE : 

Da. Da kako bi se prihvaćao kreča ? 

MIJO : 

E, ne mora to baš tako. Eto vidi onog lu¬ 
đaka, liju Petrova. Još mu je i žito na polju, 
a on čuči ondje uz kreč i dangubi. 

ZOLIĆ : 

E, računa, bit će sladje, ako ga bude manje! 

GJURA : 

Nije to, čiča Marko, već on računa, da će 
kreč bolje prodati, ako dcdje s njim u Bosnu, 
dok još drugi nisu poispekli. 

TUNJA: 

E, ludi su ti to računi ! Za ono malo groša 
propast će mu ovdje čitava ljetina. 

MIJO Mili : 

A ti to, Mile, pečeš za prodaju ? 

MILE začudjeno ga gleda : 

Ta, da. Da za što bi ? 

MIJO : 

E, ja ne znam, kaže baba Manda, da to 
ne će smjeti biti. 

MILE : 

Šta ona tu ima kazivati ? Ja sam svoj posao 
obavio sav —. Žito je u ambaru, sijeno na sje- 
niku, pa šta bih još trebao ? Žurio sam s poslom, 
pa sad mogu raditi i drugo. — A opet treba u 
kući i novaca. 

MIJO : 

Ma ja ne znam. Ne spada to na me. Ali 
ona kaže, da će ići u općinu. 

MILE ljuto : 

I baš bi ti svaki vrag rado sa mnom za¬ 
povijedati ! Ići će u općinu ! Pa neka ide ! 

GJURA zadirkujući, izazovno : 

E, ne boji se Mile baba, dok ga snaše mi¬ 
luju ... 

MILE je hotice prečuo. 

đ 

GJURA odvažnije kao gore : 

Ne može svakom biti, ko što je Mili. 
Gleda ga izazovno, s mržnjom. 

ŠTIPA LUSTIG drzovito se smiješi : 

He, he, jedna za svetac, a druga za svag¬ 
danji dan ! ! . . . 

MILE skoči, surovo Gjuri : 

Staje, šta ti zadirkuješ ! Lustigu mirnije, 
gleda ga oštro : Čuješ, Lustig, kud je ovca iz 
čiča Božina tora ? 

LUSTIG bezobrazno : 

Kakova ovca ? 

MILE kao gore : 

Nu, nu, znaš ona, što su je isjekli gore u 
madalačama, u tvom stanu . . 

LUSTIG uvlačeći se, mrsi poluglasno : 

Ja ne znam, šta ti to govoriš ? 

MILE kao gore : 

Sjetit ćeš se već ! Znaš, i u općini bi to 
jako rado znali. . . . 

5. PRIZOR. 

PRIJAŠNJI. SAVO TEŠIN. 

SAVO TEŠIN 

dolazi s desna. Malo hramlje. U ustima mu lula. Kad 
hoda, drži se za desno koljeno : Faljen Isus i 
Marija ! 

KNEZ smijućke : 

A što si ti, Savo, ohromio ? 

SAVO TEŠIN : 

Boli me noga. Eto vidi— Digne hlačnicu, pa 
pokazuje koljeno. 

MIJO : 

Pa kud onda hodaš po svijetu ovako šan- 
tav ? 

SAVO TEŠIN : 

Bio sam u šumi. Švrljao, tražio pčelca, 
pa me zatekla noć. A sad eto čujem razgovor, 
pa dodjoh i ja malo. Nego dajte da sjednem. 
Uhvati se za nogu i polako se spusti na neki trupac. 
Desnu je nogu pružio naprijed. 

ZOLIĆ: 

Pa šta je to tebi ? 

SAVO TEŠIN : 

A zar ja znam ? Od Boga je. 

MIJO : 

Je li, Savo, je 1 ’ stina, da si ti razgovarao 
s Bogom ? 

SAVO TEŠIN potvrdjuje glavom : 

Istina, živa istina ! 

ZOLIĆ: 

Pa jesi li ga baš i vidio ? 

SAVO TEŠIN : 

Jesam, 

TUNJA : 

A kako je to bilo ? 

MIJO : 

Je li on došao k tebi, šta li ? 

SAVO TEŠIN : 

Eto, kako je bilo ! Izvadi lulu. Onda pljucne. 
Ostali se takodjer namjeste, kako će bolje čuti. 
Samo knez ostane kao i prije. 

MILE 

prigleda peć, onda sjedne na prijašnje mjesto i za¬ 
misli se. 

SAVO TEŠIN 

zureći nekud preda se : Ležim ja u pivnici — 
znaš, kad me ono moj nebrat istjerao iz kuće 
— ležim u pivnici, a već prošlo jedanaest sati, 
kad odjedared otvore se vrata, a ono sjaj -- 


MIJO : 

I kažeš, sjaj — — ? 

SAVO TEŠIN nastavlja : 

Kad li unidje čovjek bijele brade. 

LUSTIG radoznalo : 

Pa je li mu bila velika ? 

MILE 

pogleda Lustiga bijesno — ovaj se odmah smiri. 

SAVO TEŠIN nastavlja : 

Ja se uštremio — šta li je to, Bože pomozi 

— — kad li se on ustavi pored moga kreveta 
i kaže : ,,Neboj se ti ništa! Ja sam Bog!” 

ZOLIĆ: 

I upravo tako ti je rekao ? 

SAVO TEŠIN : 

Ma evo, ko ja sad vama. Nastavlja: „Vidiš 
li ovo gore ?” — Da. — ,,Šta je to ?” — Nebo. 

— ,,Nije ono nebo, već je ono crna zemlja.” 

MIJO : 

Ju, svijete dragi, zašto li reče crna zemlja? 

SAVO TEŠIN nastavlja : 

,,A šta je ovo ?” — pita on. Pokazuje 
rukom na zemlju: — Zemlja. •— ,,Nije ovo zem¬ 
lja, već je ovo crna voda — i da nije crne vode, 
ne bi bilo ni crne zemlje, a crna je zemlja samo 
rad crne vode.” — 

ZOLIĆ : 

Kako ono reče : Crna je zemlja samo rad 
crne vode — — 

SAVO TEŠIN nastavlja : 

— „Ti seza oto,kaže, nemoj otimati zacrnu 
vodu.” 

MILE 

digne glavu, biva pozoran. 

SAVO TEŠIN : 

— „Sve sam ja tako naredio : Onaj, koji se 
otimlje za crnu vodu, sam se u njoj utopi.” 

MILE pozorno : 

Tko se utopi ? 

KNEZ PERA : 

Ma eto, čuo si, onaj tko se otimlje za crnu 
vodu. 

SAVO TEŠIN Mili : 

To jest, za zemlju. Znaš onaj moj nebrat 
on je meni oteo ... I još kaže : ,,A ti se ništa 
ne boj — sve će ovo tebi dopasti'‘ — i nestade 
ga. O Isuse i Marijo, šta to bi, prekrstih se ja 
a srce sve ovako čini . . . Pokazuje, kako mu 
srce lupa. 

MILE grubo Savi : 

Pa šta tako u mene gledaš ? 

SAVO TEŠIN 

Šta bih gledao — pogledao sam te samo. 

MIJO Savi : 

A ti odonda više ne kuneš ? 

SAVO TEŠIN : 

Aja ! Ja samo kažem : Pomozi mi, Bože 
1 sveta Marijo ! Časak svi šute — zamislili se. 
Uto se začuje, kako izdaleka idu kola. Vozi se 
Mate Tadin. Ne vidi se ga, samo se čuje, kako tiho 
pripijeva i fićuka ,,Iđu vranci, idu vranci, ko u goru 

janjci". Kad dodjoše bliže, popodje knez malo spram 
ceste. 

KNEZ PERA zove : 

O, baća ! J esi li se svraćao u općinu ? 
MATE TAD INA GLAS 

ustavlja konje : Hi—ho ! Konji stadoše. Mate 
viče : U Joze Pavičina je, „zapovijed” i pošta. 
Eto ga odmah za mnom. Opet potjera konje 

KNEZ PERA 

se vrati na prvanje mjesto. 

MIJO : 

Šta li je Mate Tadin išao u općinu ? 
ZOLIĆ ravnodušno : 

A, nešta ima. Išao je već dva dana za redom. 
GJURA na Milu : 

Lako za oto, šta on ide. Samo kad Mande 
miruje. Je li, Mile ? 

MILE digne se, bijesno : 

Gjura, ne zadirkuj u me. Moglo bi ti pre- 
sjesti ! . . . 


7 Adela Milčinović : Bez sreće. 

KNEZ PERA 

dobrodušno se smiješi : Zavidi ti momak zbog 
Mande. On je dugo obilazio oko njenih pendžera. 

GJURA : 

Pa i ako sam, šta to na koga spada. Ali 
ne ću, da mi je preotimlje — 

MILE sjeda, na silu ravnodušno : 

Eno ti je. Ja je ne držim. 

LUSTIG se smije : 

Znamo to. Ali baš je i ne odbijaš. 

GJURA prezirno, bijesno : 

Taki prosjak lički! 

MILE 

skoči, hoće k njemu. Tunja ga zadrži i miri. Lustig 
opet vuče Gjuru. Svi se malo uskomešali. Uto naidjoše 
kola Joze Pavičina. 

KNEZ PERA viče : 

Jesi li ti to, Joza ? 

JOZIN GLAS: 

Da, da. De pridji malo, Pera, ne mogu 
ostaviti konje. Četnik mi je dao nešto za tebe. 
„Zapovijed 44 i „poštu”. 

KNEZ PERA 

ode desno spram kolima, začas eto ga s rpom cedu¬ 
ljica i dva lista. Kola krenuše dalje. Knez je sio uz 
otvor peći, da bolje vidi. Svi se umirili, čekaju. 

LUSTIG 

je medjutim poluglasno mirio Gjuru : Ajde, ajde, 
baća ! . . . Gurajući ga sve pomalo, da ide. Gjura se 
isprva branio, ali konačno ga nestade lijevo u polju. 
Časak kasnije izgubi se i Lustig neopazice. 

6. PRIZOR. 

PRIJAŠNJI. BEZ GJURE I LUSTIGA. 

KNEZ PERA 

uzme najprije dugačku, smedju kuvertu — pregleda¬ 
vajući je : Šta ovi hoće sa mnom ? Otvori pi¬ 
smo, izvadi spis. 

ZOLIĆ radoznalo : 

A tko tc piše ? 

KNEZ PERA ; 

Od kotara, 

MIJO : 

Pa šta hoće opet ? 

KNEZ PERA : 

Sigurno opet rad mosta nad Rijekom. 

ZOLlC : 

Pa šta još hoće ! Opravijen je — pa gotovo, 

KNEZ PERA pročitavši pismo : 

Eto, sutra dolazi onaj novi pristav, pa 
hoće, da ga ondje kod mosta dočekam. 

MILE : 

A po što on to dolazi ? 

KNEZ PERA : 

A tko će znati, šta mu je. Kad sam ono 
neki dan bio u kotaru, ispitivao me o svemu i 
svačemu. 

MIJO : 

A šta on to pita ? 

KNEZ PERA : 

A šta ja znam ... Pa me pita i za Franjku. 
Kaže : je li opaka, da li se Tomo s njom klao ? 

MILE naglo : 

Šta bi Franjka! 

KNEZ PERA : 

Ma kazao sam mu i ja odmah. Franjka 
je imala doduše svašta od njega snositi — ali 
ne bi se ona zamjerila ni crvu. ,,E — kaže on 
— ne može se to znati. Treba stvar istražiti. 
Kakav bio da bio — čovjek je poginuo.” 

TUNJA: 

Poginuo — skrhao vrat — pa šta znaš... 
MIJO : 

Ma jest pravo — ne ide to samo tako . . . 
Čovjek je — pravo kaže . . . 

ZOLIČ: 

Pa šta se oni to sad istom sjetili — — 
KNEZ PERA : 

A eto na. Bit će valjda istraga — šta li mu 
ja znam. Tu je evo „zapovijed". Pokazuje pismo. 
Da se sjutra svi ovi nadju u kući pokojnoga 

Tome. Čita. „Franjka, udovica iza pokojnoga 
Tome Kuzmanovića, Tadija, Mate i Manda 
Marjanovića, Joza Pavičin-Topalovića i Mile 
Drakulić, sluga u kući Tome Kuzmanovića. 

MIJO : 

Ju, svijete dragi, pa to će biti prava prav- 
cata rasprava. 

TUNJA 

pogleda Milu mimogredce. 

MILE 

je napeto slušao, dok je knez čitao imena, razđra- 
ženo se izdere na Savu : A šta ti opet zrkaš u me ! 

SAVO TEŠIN : 

Ma je li ja, baća Mile ? Duše mi, ako 
sam — — 

ZOLIČ Mili : 

Pa šta ti je, šta si odjedared tako bijesan ? 

TUNJA 

pogleda Milu sućutno, htio bi mu nešto reći, ali ne 
će pred drugima. 

MILE 

je uzbudjen, sam ne zna, šta bi sa sobom, onda pri- 
dje k peći i stane u nju bacati drva. Šutnja. Ljudi ču¬ 
dom pogledavaju jedan drugoga, pa, onda Milu. Neki 
sležu ramenima, kao da će reći: ,,Atko zna, šta mu je.” 

MIJO i ZOLIČ 

se spreme, da će otići. Za njima se odmah diže i Savo 
Tešin. — E, doba je ! Treba sutra uraniti! 

KNEZ PERA 

je u tom već sve pregledao : Stanite časak, idem i 
ja, da predam ove pozivnice, dok još ljudi 
nisu polijegali. Složi spise i požuri se za ljudima, 
koji su već bili poodmakli. 

TUNJA za njim : 

Laku noć, kneže. 

KNEZ PERA se okrene : 

Laku noć! Ode brzo. 

7. PRIZOR. 

TUNJA. MILE 

MILE uzbudjeno : 

Jesi li čuo ? 

TUNJA 

sio na trupac, nekud žalosno : Čuo sam, da. 

MII E kao gore : 

Pa šta veliš ? 

TUNJA 

šuti, slegne ramenima. 

MILE 

sve žešće, ide dolje spram Tunje : I je li to onaj 
ludi Savo ? 

TUNJA 

digne glavu, mahne rukom — zamišljeno : Ah, 

odakle ! 


MILE kao gore : 

Misliš, da nije ? A meni se sve čini, 
kanda je on morao vidjeti, pa zato sad ovako 
pripovijeda. 

TUNJA: 

Ta vazdan je on pun takovih pripovijesti... 

Šutnja. 

MILE : 

I tko li je to samo . . . 

TUNJA šuti. 

MILE 

drekne na njega uzbudjeno : Pa šta si sad za- 
ćutao ! Valjda znaš štogod ! 

TUNJA ga pogleda tužno : 

A što bih znao,' moj Mile ? Eto tako, žao 
mi te . . . 

MILE nestrpljivo : 

Kaži mi radije, jesi li možda čuo štogod 
u selu ? 

TUNJA poslije pauze : 

Nisam. Šutnja. 

MILE 

uhvati se za ruke i podje par koraka, onda se ustavi. 
E, da mi ga je znati, tko je . . . Šutnja. Odjednom 
stane pred Tunju : 

Misliš, da je o n a ? 

TUNJA 

ga pogleda i nijemo kimne glavom. 


MILE : 

Je da li bi to moglo biti ? 

TUNJA : 

E, šta sve žena nije kadra poraditi u jadu... 

MILE nestrpljivo, uzbudjeno : 

Ma da, da. Ali radšta upravo sada ? ! 

TUNJA sažalno : 

E, moj Mile, u grdne si se kučine eto zapleo. 
MILE : 

A šta sam znao, šta sam mogao ! . . . Ni¬ 
sam ja išao k Mandi, šta bih je volio, šta bi 
mi bila draga. Ali morao sam. Radi Franjke, 
radi nas oboje. Ko zna, šta bi zmija učinila... 
A onda poslije . . . Eto —• čovjek sam ... od 
krvi i mesa . . . ko i svaki drugi ... I svakiput 
sam se poslije izjedao. Govorio sam : ne ćeš 
više ! . . . I ne bi. I eto sad ! Zašto baš sad ! ? 

TUNJA : 

E, ko zna, morda i nije sad — morda je 
gdjegod prije — 

MILE 

ga u svom očaju nije ni slušao. Govori tako, kao da 
i ne govori drugomu, nego da glasno misli : Žar 

sam ja ubica ? ! Zar sam ja njega uklonio 
zato, da se domognem njegova dobra ? ! 
Mogao sam to učiniti već davno, da mi je 
bilo do toga . . . Ali ja nisam, nisam ubojica ! 
Uklonio sam ga s puta, kao što se uklanja 

kamen, koji ti dodje pod plug, koji ne da 
klici, da izbije. Uklonio sam ga, kao što se 
uklanja crv, što podgrizava korijenje zdravu 
deblu. Zemlju sam htio spasiti, zemlju i ovu 
snagu, što počiva u ovim mojim žuljevitim 
rukama. A on je ležao na njoj poput teška 
i crna oblaka, punoga svakoga zla, pritiskao 
ju, prijetio uništenjem. Ja sam rastjerao oblak, 
bacio kamen i zgazio crva, koji je prijetio ra¬ 
zorom. I ja da sam ubojica ? ! Zar ima na 
mojim rukama njegove krvi ? . . . Nigda, nigda 
me nije ma samo časak grizla savjest za taj 
čin. Nigda radi mene. Za Franjku sam se bojao 
-— ona toga ne bi bila podnijela. Žensko je i 
golubinja srca . . . Ali ja -— ja sam odbranio 
ovu grudu od propasti . . . Samo malo sreće 
sam htio za se i za ovu zlatnu zemlju, za ovu 
snagu, što počiva u mojim mišicama i što se 
lomi na tudjem i za tudjega. A sada . . . Baci 
se niče, ispruži ruke po zemlji, kao da je grli, i čelo 
položi na zemlju. Ostaje tako časak i samo mu ramena 
podrhtavaju od navale čuvstva. 

TUNJA 

vidi se, da ga silno dira Milina patnja. A ne zna, kako 
da ga tješi. Prišao je k njemu i gladi ga po ramenu : 
Mile, brate, umiri se . . . Morda sve to i nije 
tako, kako se nama pričinja ... 

MILE 

ostaje kao prije, kao da i nije čuo njegova glasa. 
Medjutim je mjesec zašao za oblake, a samo iz peći 
diže se još žarče svijetlo i čuje se praskanje drvi, 

TUNJA 

zaslonivši rukom oči od vatre, gleda u mrak desno — 
Mili : Neko ide, Mile, saberi se, neko ide. 

MILE 

se ne miče, kao da ga nije čuo. Tek kad čuje Franj- 
kin glas, polako se digne i sjedne na trupac, gotovo 
besvijesno, kao da i sam ne zna, što radi. Laktom se 
upr’o o koljeno, spustio glavu i uhvatio se rukom 
za šiju. 

TUNJA 

je pošao Franjki ususret u namjeri, da je časak za¬ 
drži, dok se Mile sabere. 

8 . PRIZOR. 

MILE. TUNJA. FRANJKA, onda MANDE TAD INA. 
FRANJKA 

dolazi s desna, vedra i vesela : Dobar veče. Tunja ! 
Dobar veče, Mile. 

MILE šuti. 

TUNJA: 

Bog dao, snašo Franjka. Nešto si vesela. 
FRANJKA: 

Imam i radšta. Mili : Jesi li čuo, Mile, su¬ 
tra dolazi gospodin iz kotara. 

MILE 

digne glavu, pogleda je bolno i ništa ne govori. 

FRANJKA 

u svojoj radosti ništa, ne opaža — veselo : Razdijelit 
će nas. Dolazi, da učini red. Razdijelit će nas, 
da bude jednom mir. 

TUNJA: 

Tko ti to reče ? 

FRANJKA: 

Eto je malo prvo došao knez javiti, neka 
budemo sutra kod kuće, da dočekamo gospodina. 
TUNJA ponikne pogledom. 

Šutnja. 

FRANJKA nastavlja u svojoj radosti : 

Pa, da. A da radšta bi dolazio, van da učini red ? 

TUNJA tek onako : 

A tko bi ga znao. 

FRANJKA: 

Znam ja, da on za oto dolazi. I bilježnik 
mi je zadnji put obećao, da će govoriti gospo¬ 
di u kotaru, neka se ta stvar uredi. Pridje k Mili, 
s ljuba.vlju : Eto, Mile, a sada ce i nama osva¬ 
nuti ljepši dani. 

TUNJA 

ode k drvima i stane ondje nešto tražiti. 

MILE šuti, ne miče se. 

FRANJKA 

sjedne uz Milu i prihvati ga za ruku toplo . 
Ne će nam se trebati više kriti i ne ćemo trebati 
ništa tajiti. . . . 

ganut njenom blizinom, uzme joj gladiti ruku, ali joj 
ne gleda u lice. Neugodno mu je, sto joj ne može od¬ 
mah sve kazati, oprezno : Znaš, Franjko, možda 
on to i ne dolazi radi diobe . . . 

FRANJKA 

gleda ga začudjeno, ne shvaćajući : A da radšta ? 

MILE 

Ni ja ne znam pravo. Tek tako mislim . . . 
FRANJKA 

nešto ko da sluti, ogleda se na Tunju, koji je uvijek 
tobože zabavljen kod drvi — uzbudjeno : Radšta ? 
Zar hoće meni i djeci metnuti tutora — ili da 
me maknu s grunta ? ! 

MILE mračno : 

Ne mogu oni tebi ništa. Ne trebaš se ti 
DO jati ... U tom času došla je posve neopaženo 
s lijeva MANDE TAD I NA i stala gore ponad peći. 
Ugledavši njih dvoje onako tijesno jedno uz drugo, 
htjede se zlobno javiti, ali onda začu posljednje 
Miline riječi i zašuti. 

FRANJKA: 

Pa radšta si me onda ono čas prvo onako 
ražalio . . . šta si slao k meni babu Ližu ? . . . 

MILE : 

nto, mislio sam, bilo bi bolje. Ali sad je već 
svejedno . . . Nego ima nešto mnogo preče, da 
ti reknem . . . Zastane. 

FRANJKA: 

Pa šta je to ? 

MILE 

odlučno, pogleaa je moleći, blagim glasom : Slušaj, 
Franjko ! Ljetos, kad je ono Tomo . . . 

MANDE TADINA 

vidi, da će Mile Franjki sada sve kazati, i da to spriječi, 
poviče : Šuti, Mile ! 

MILE, FRANJKA, TUNJA 
okrenu se isti čas. 

MILE plane : 

Šta hoćeš ? Šta hoćeš još ? 

MANDE TAD I NA : 

Došla sam ti kazati, da tebi ne će ništa 
biti. Valjda znaš, da će sutra doći pristav ? Ni¬ 
sam ti dosad htjela ništa kazivati, jer nisam 
znala, u koji će dan doći . . . 

MILE je prekine : 

A — tako zar ! ? 

MANDE TAD I NA naglo : 

Da, bila sam u kotaru, ali ti se ne boj, 
tebi se ne će ništa dogoditi. 

MILE : 

Meni ne će, a da komu ? 

MANDE TAD INA 

mirno i odlučno upre na Franjku : Njoj, koja te 
je nahuckala . . . 

MILE bijesno : 

Lažeš, kučko, ništa ona mene nije huckala. 

FRANJKA 

gleda sad na Milu, sad Mandu, onda Tunju. 
TUNJA 

je prišao do Franjke, kao da će joj nešto kazati, što 
će sve razjasniti, ali šuti i dalje. 

MANDE TAD I NA: 

Ne lažem ja i nije mi potrebe, ali je eto 
njoj bila potreba riješiti se staroga — — 

MILE uzbudjeno, bijesno : 

Šuti, zmijo, ne izbacuj otrova ! Istinu 
reci ! . . . Eto, ja ću je sam kazati : Franjko, 
čuj me ; ja sam kriv smrti Tominoj, ja sam 
razvalio most. Ja sam to poradio, ja, jer sam 
ga htio ukloniti, jer je bio gad. 

FRANJKA 

ne može shvatiti, što on govori i stoji kao okame¬ 
njena. 

MANDE TAD INA iz svega glasa : 

Lažeš ti, lažeš ! Ona je tebe nahuckala, 
da ubiješ Tomu . . . 

FRANJKA 

krikne, zahvati rukama ponad glave i sruši se besvi- 
jesna na zemlju. 


MILE 

pogleda Franjku, kako se srušila, krikne, digne ruke 
i poleti spram Mande. Tunja mu presiječe put, zgrabi 
ga i zadrži čas. Mile mu se otimlje : Ostavi me ! 

MANDE TAD INA prkosno : 

De kušaj ! Misliš, da ću bježati pred to¬ 
bom ? ! . . . Podbočila se i čeka. 

MILE 

se oteo Tunji i potrčao gore — k Mandi : Reci, da 
lažeš ! Reci, da si lagala ! ! — 

MANDE TAD INA prkosno, izazovno : 

Nisam i ne ću — pa eto ! 

MILE nasrne na nju. 

MANDE TAD INA 

dočeka ga šakama i uhvati se s njim u koštac. 
Časak se očajno bore. Čuju se samo neartikulovani 
bijesni glasovi. Mande već osjeća, da je ostavlja 
snaga, pa se jednom rukom očajno prihvatila za sta¬ 
blo. U tom je času Mile obuhvati oko pojasa, otkine 
od stabla, potegne korak, a onda je digne i svom 
snagom baci u ždrijelo peći. MANDE je kriknula 
očajno, prodirući — a iz peći sunuše u zrak žarki 
plamenovi. S lijeve strane dotrčaše GJURA i LUSTIG, 
pa ugledavši, što se dogodilo, protrče nadesno, spram 
sela, užasnuto vičući: ,,U b i je, ljudi, ubi 
Mandu Tadinu!" — — 

FRANJKA 

se kod posljednjega krika Mandina povratila svijesti 
i kušala pridići. Tunja ju je na čas podupr’o, a ona 

onda skupivši svu snagu poleti kao mahnita spram 
Mile. Došavši đo njega, padne na zemlju, obuhvati 
mu koljena i zajaukne : Mile, srećo, u što li nas 
metnu ! . . . 

MILE 

je casak zurio u plamen, a onda ugledavši Franjku 
do svojih nogu zarida, kao da mu srce puče. 


ZASTOR NAGLO PADA. 





























































































































































































































































































































































